Lebuh raya dijangka sesak dua hari tol percuma
Oleh KOSMO!

19 Januari 2023, 11:13 pm
PETALING JAYA – PLUS Malaysia Berhad (PLUS) menjangkakan aliran trafik di lebuh raya utama bakal sesak hujung minggu ini dan tempoh perjalanan pengguna bertambah ekoran orang ramai mengambil peluang pulang ke kampung sempena cuti Tahun Baharu Cina.
Ketua Pegawai Operasi PLUS, Datuk Zakaria Ahmad Zabidi berkata, antara faktor penyumbang lain kepada kesesakan adalah pemberian tol secara percuma buat semua pengguna lebuh raya bermula esok sehingga 21 Januari, yang akan meningkatkan jumlah kenderaan dalam satu-satu masa.
“PLUS menyambut baik inisiatif kerajaan dalam pemberian tol percuma kepada rakyat yang menggunakan perkhidmatan rangkaian lebuh raya PLUS pada 20 dan 21 Januari.
“Pada masa sama, PLUS menjangkakan sebahagian besar daripada pengguna lebuh raya akan merebut peluang untuk menikmati faedah tol percuma ini dan menyusun jadual perjalanan balik kampung berdasarkan tarikh-tarikh tol percuma tersebut.
Poster keluaran PLUS buat pengguna lebuh raya.

“Oleh itu, kami menasihatkan orang ramai supaya membuat persiapan rapi dan menjangkakan tempoh perjalanan di lebuh raya mungkin lebih panjang kali ini terutamanya pada dua hari istimewa itu (tol percuma),” katanya dalam satu kenyataan, hari ini.
Tambah Zakaria, dalam memastikan kelancaran trafik di lebuh raya, pihaknya mengingatkan pengguna untuk pastikan status kad Touch ‘n Go kekal aktif sebelum memulakan perjalanan.

Ia bertujuan bagi mengelakkan kesesakan di plaza tol jika terdapat pengguna menggunakan kad Touch ‘n Go yang tidak aktif dan telah dinyahaktif.
“Sekiranya pengguna memilih untuk menggunakan kad Touch ‘n Go atau SmartTAG, mereka masih perlu menyentuh kad Touch ‘n Go mereka di lorong tol di plaza tol untuk rekod perjalanan.
“Namun begitu, tiada bayaran tol akan dikenakan atau ditolak daripada kad Touch ‘n Go tersebut.
“Sekiranya pengguna memilih untuk menggunakan RFID, mereka masih perlu masuk dan keluar dari lebuh raya menggunakan lorong RFID yang disediakan, tiada bayaran tol dikenakan atau ditolak daripada eWallet Touch ‘n Go mereka.
“Pada masa yang sama, kami mengambil peluang ini untuk menasihatkan orang ramai sekali lagi yang ingin bergerak masa hari-hari puncak, terutamanya pada dua hari tersebut supaya mengikuti jadual Cadangan Waktu Perjalanan (TTA) yang telah dikeluarkan sebelum ini,” jelasnya.
Menurut Zakaria, PLUS akan mengambil langkah-langkah yang perlu dan pihaknya telahpun mengatur pelbagai persediaan rapi melibatkan aspek perjalanan di lebuh raya, di plaza tol dan juga kawasan-kawasan rehat.
“PLUS juga mengesyorkan penggunaan Aplikasi Waze atau Google Maps semasa pemanduan untuk mendapatkan status trafik terkini sepanjang musim perayaan ini,” katanya lagi. – KOSMO! ONLINE


20 pejabat pengeluar pasport dibuka Sabtu Ahad untuk atasi kesesakan
Oleh AMREE AHMAD

19 Januari 2023, 8:46 pm
SEPANG – Jabatan Imigresen Malaysia (JIM) mengoperasikan sejumlah 20 buah pejabat pengeluar pasport terpilih di Semenanjung Malaysia pada setiap Sabtu dan Ahad bagi mengatasi kesesakan teruk kaunter dokumen berkenaan.
Menteri Dalam Negeri, Datuk Seri Saifuddin Nasution Ismail berkata, beliau mengambil maklum keluhan rakyat berhubung isu kesesakan itu dan mengumumkan langkah proaktif dengan 20 premis pengeluaran pasport JIM akan dibuka mulai 28 Januari ini.
“Langkah ini merupakan projek rintis yang telah beroperasi sejak 16 Disember tahun lalu bagi mengurangkan kesesakan di beberapa pejabat pengeluar pasport JIM.
“Sepanjang tahun lepas, berlaku lonjakan 25 peratus pengeluaran pasport iaitu kepada 2,574,435 naskhah berbanding tahun 2021 dan secara purata, JIM sudah mengeluarkan 210,000 naskhah setiap bulan atau kira-kira 10,000 naskhah pasport di seluruh negara pada 2022,” katanya.
Beliau berkata demikian kepada pemberita selepas merasmikan Pejabat Pasport Lapangan Terbang Antarabangsa Kuala Lumpur (KLIA) dengan diiringi Ketua Pengarah JIM, Datuk Seri Khairul Dzaimee Daud di sini, hari ini.
Pejabat terpilih itu akan beroperasi dari pukul 8 pagi sehingga 12.30 tengah hari dan boleh datang terus ke kaunter sama ada untuk permohonan baharu atau membuat pembaharuan.

Antara pejabat pengeluar pasport yang terlibat beroperasi pada Sabtu dan Ahad adalah di Putrajaya selain Jalan Duta dan Wangsa Maju, Kuala Lumpur, Shah Alam, Kajang, Kelana Jaya, Puchong, Kuala Selangor dan Pelabuhan Klang, Selangor.
Tempat-tempat lain pula meliputi pejabat JIM di Johor, Pulau Pinang, Melaka, Perak dan Kedah yang ditentukan berdasarkan rekod data aliran permohonan pasport selama ini.
Kesemua 20 premis itu ujar Saifuddin lagi, akan terus dibuka pada hujung minggu sehinggalah isu kesesakan kaunter JIM berkenaan berjaya dikawal sepenuhnya.
Pada ketika ini jelas beliau, pihak JIM merekodkan kira-kira 45 peratus permohonan secara online diterima dan jumlah itu turut membantu mengurangkan kesesakan di kaunter. – KOSMO! ONLINE


Pekerja ladang terkejut jumpa mayat dalam kereta
Oleh CHERINE JON

19 Januari 2023, 9:03 pm
KOTA SAMARAHAN: Seorang lelaki ditemui telah meninggal dunia di dalam sebuah kereta di kawasan Ladang Felcra, Kampung Endap, di sini.
Ketua Polis Daerah Kota Samarahan, Deputi Superintendan Brodie Brangka berkata, mayat lelaki itu dijumpai oleh seorang pekerja ladang berkenaan, dan segera memberitahu pengurus ladang yang kemudian melaporkan kepada polis pada pukul 12.05 tengah hari tadi.
“Pemeriksaan di tempat kejadian mendapati satu mayat di dalam kereta iaitu seorang lelaki berusia 47 tahun,” katanya yang dihubungi, hari ini.
Menjelas lanjut, beliau berkata, kejadian disedari salah seorang pekerja ladang yang bekerja di kawasan tersebut apabila ternampak sebuah kereta Perodua Viva yang diletakkan di kawasan berkenaan.
“Semasa pekerja itu memeriksa kenderaan berkenaan, dia mendapati ada mayat di dalamnya,” katanya.
Katanya, si mati disahkan meninggal dunia oleh Pegawai Kesihatan daripada Hospital Pusat Jantung Sarawak serta hasil siasatan dan pemeriksaan ke atas mayat mendapati tiada kesan kecederaan pada badan si mati.

Katanya, siasatan di tempat kejadian juga mendapati tiada kesan pergelutan manakala mayat si mati telah dibawa ke Hospital Umum Sarawak untuk dibedah siasat.
Brodie berkata setakat ini, kes masih dalam siasatan dan diklasifikasikan sebagai mati mengejut. – KOSMO! ONLINE


Hujan lebat, ribut petir di 6 negeri hingga lewat malam
Oleh KOSMO!

19 Januari 2023, 9:51 pm
PETALING JAYA – Jabatan Meteorologi (MetMalaysia) melaporkan keadaan hujan lebat serta ribut petir sedang melanda beberapa daerah di enam negeri termasuk sekitar Lembah Klang pada malam ini.
MetMalaysia dalam kenyataannya berkata, cuaca buruk tersebut dilaporkan berlaku di negeri Perak (Manjung, Kinta, Perak Tengah, Kampar, Bagan Datuk, Hilir Perak, Batang Padang dan Muallim) serta Pahang (Raub dan Bentong).
Sementara itu, hujan lebat dilihat melanda seluruh negeri Selangor, Kuala Lumpur, Putrajaya dan tiga daerah di Negeri Sembilan iaitu Jelebu, Seremban dan Port Dickson sehingga pukul 11 malam nanti.
Dalam kenyataan sama, MetMalaysia meramalkan ribut petir, hujan lebat dan angin kencang yang sedang melanda negeri Sarawak meliputi kawasan Kuching, Serian, Samarahan, Sri Aman, Betong, Sarikei, Sibu (Kanowit), Mukah (Tanjung Manis), Kapit (Song, Kapit dan Bukit Mabong), Miri dan Limbang bakal berlarutan sehingga pukul 1 pagi. – KOSMO! ONLINE


Majikan digesa untuk tidak abai aspek standard perburuhan – Sivakumar
Oleh EDDY AQMAL MOHAMED HAMIDI

19 Januari 2023, 8:56 pm
PUTRAJAYA – Para majikan di Malaysia digesa agar tidak mengabaikan aspek-aspek berkaitan standard perburuhan susulan kelonggaran yang diberikan kerajaan bagi menyegerakan kelulusan kuota pekerja asing.
Menteri Sumber Manusia, V. Sivakumar berkata, majikan juga dimohon agar mengemuDah bagi kelonggsrankakan dokumen-dokumen yang sahih bagi menyokong permohonan kuota pekerja asing berikutan terdapat kes-kes pemohonan yang melibatkan dokumen palsu, sebelum ini.
“Saya ingin menggesa majikan bahawa walaupun kelonggaran akan diberikan bagi tujuan untuk menyegerakan kelulusan kuota pekerja asing tetapi aspek-aspek berkaitan standard perburuhan tidak wajar diabaikan.
“Standard perburuhan ini wajar dipatuhi walaupun proses naziran bersama oleh Jabatan Tenaga Kerja Semenanjung Malaysia (JTKSM) dan Jabatan Imigresen Malaysia (JIM) akan dibuat selepas tempoh enam ke tujuh bulan daripada tarikh kelulusan kuota,” katanya dalam kenyataan, hari ini.
Menurut Sivakumar, beliau juga mengharapkan kerjasama daripada semua majikan dan pihak industri berkaitan standard perburuhan seperti pembayaran gaji bulanan, gaji minima dan caruman kepada Pertubuhan Keselamatan Sosial (Perkeso).
“Saya memohon supaya majikan dapat memberikan sokongan sepenuhnya kepada hasrat kerajaan dalam menjayakan Pelan Pelonggaran Penggajian Pekerja Asing dengan majikan membuat permohonan kuota berdasarkan keperluan sebenar.

“Kementerian Sumber Manusia akan memastikan bahawa kelulusan kuota yang diberikan dapat memenuhi keperluan sebenar guna tenaga negara jadi adalah penting untuk kita semua memastikan imej dan kredibiliti negara terjamin tanpa berkompromi terhadap kebajikan dan hak-hak pekerja seperti yang disarankan oleh Pertubuhan Buruh Antarabangsa (ILO),” katanya. – KOSMO! ONLINE


Mangsa penipuan pekerjaan syukur dapat pulang
Oleh AMREE AHMAD

19 Januari 2023, 8:38 pm
SEPANG – Selepas berbulan-bulan menanggung azab diseksa dan dikurung dalam bilik gelap, seorang mangsa penipuan pekerjaan di Myanmar bersyukur apabila dapat kembali ke tanah air.
Lebih manis, kepulangan remaja Cina itu disambut oleh ibunya selepas tiga tahun tidak bertemu sekali gus menjadi hadiah paling bermakna sempena Tahun Baharu Cina, kali ini.
Mangsa yang berusia 19 tahun itu kelihatan sebak apabila dipeluk erat ibunya yang juga merupakan ibu tunggal berusia 46 tahun, selepas kali terakhir dapat menghubungi wanita itu pada Mac tahun lalu.
“Saya sedih dan tiada selera makan kerana risau apabila anak bongsu saya ini beritahu dia terjebak jadi mangsa ‘scam’ di Myanmar,” kata ibunya yang hanya mahu dikenali sebagai Ng.
Ketibaan remaja tersebut bersama seorang lagi mangsa dengan menaiki pesawat Thai Airways penerbangan TG415 itu diraikan oleh Exco Kerajaan Pahang, Sim Chong Siang yang bertanggungjawab atas pembebasan mereka.
Remaja itu yang mahu dikenali sebagai Chang merupakan antara dua mangsa yang dapat kembali ke tanah air setelah terkandas lama di Bangkok, Thailand, ekoran masalah dokumentasi perjalanan.

Mereka sepatutnya tiba di negara ini kelmarin bersama-sama tiga lagi mangsa lain, namun akhirnya berjaya tiba hari ini, di Lapangan Terbang Antarabangsa Kuala Lumpur (KLIA), di sini.
Mengulas lanjut, Ng yang bekerja sebagai pengasuh berkata, dia terpisah dengan anaknya itu lebih tiga tahun lalu selepas mangsa bekerja di Kuala Lumpur sebaik tamat sekolah menengah.
“Selepas bercerai 10 tahun lalu, saya dan dua anak tinggal dalam bilik kecil di rumah abang di Seremban, Negeri Sembilan, dan Chang mencuba nasib merantau mencari pekerjaan di ibu kota manakala anak sulung melanjutkan pengajian di sebuah universiti awam di Sabah.
“Dia malangnya terjerat menjadi mangsa ‘scam’ apabila ditipu oleh seorang rakannya pada Januari tahun lalu apabila dibawa masuk ke Myanmar meskipun tidak memiliki pasport,” ujarnya.
Sementara itu, seorang lagi mangsa yang cuma ingin dikenali sebagai Maniam berusia 24 tahun memaklumkan bahawa mereka telah dipaksa bekerja menipu secara online di KK Garden, Myanmar lebih setahun lalu.- KOSMO! ONLINE


Pasangan suami isteri disangka bapa dan anak
Oleh KOSMO!

19 Januari 2023, 9:00 pm
BEIJING – Sepasang suami isteri dari wilayah Shaanxi, China, baru-baru ini mencuri perhatian di media sosial kerana penampilan mereka yang kelihatan seperti bapa dan anak, lapor portal berita Wolipop.
Wanita yang dikenali sebagai Wang itu kelihatan jauh lebih muda daripada suaminya. Ramai netizen mengesyaki pasangan itu mempunyai perbezaan umur kira-kira 20 tahun.
Gambar pasangan itu tular selepas Wang berkongsikannya di media sosial.
Netizen beranggapan perbezaan usia mereka agak jauh bahkan ada yang mendakwa lelaki berkenaan sangat kaya sehingga Wang sanggup mengahwininya.
Selepas banyak spekulasi timbul mengenai usia mereka berdua, Wang akhirnya tampil memberikan penjelasan.
Namun, sangkaan netizen meleset sama sekali apabila Wang dan suaminya sebenarnya mempunyai perbezaan usia hanya lapan tahun. Wang dilahirkan pada 1987, manakala suaminya dilahirkan pada 1979.

Bukan itu sahaja, Wang berkata, suaminya hanya seorang ahli perniagaan biasa. Wanita itu  juga mengakui mempunyai kerjayanya sendiri. – Agensi


Pengunjung Pantai Sungai Kajang mungkin kena pohon permit
Oleh MOHD YUNUS YAKKUB

19 Januari 2023, 11:27 pm
KUALA LANGAT – Para pengunjung Pantai Sungai Kajang di Tanjong Karang dekat sini, berkemungkinan perlu memohon permit untuk aktiviti rekreasi mereka.
Pengerusi Tetap Jawatankuasa Pelancongan dan Alam Sekitar, Hee Loy Sian berkata, ini berikutan lokaliti tersebut adalah kawasan hutan simpan paya bakau dan berlaku pencerobohan yang merosakkan persekitaran terutamanya pokok bakau.
Katanya, pihaknya sememangnya ingin membuat penanaman semula paya bakau di kawasan berkenaan dan dakwaan mengatakan pihaknya sengaja untuk sekat atau tidak benarkan pengunjung beriadah adalah tidak benar.
“Dari dahulu, kita tak benarkan masuk kawasan hutan simpan. Hutan simpan bukan setakat kawasan yang mempunyai pokok-pokok tinggi, tetapi juga paya bakau. Kalau hendak masuk hutan simpan kena mohon (permit),” katanya ketika ditemui selepas pelancaran Festival Tanglung dan Bunga sempena Tahun Baharu Cina 2023, hari ini.
Jelas Loy Sian, beliau akan berbincang dengan JPNS bagi menyelesaikan pertikaian tersebut selain memudahkan penduduk setempat untuk beriadah di sana dan turut memaklumkan akan turun padang dan melihat sendiri lokaliti tersebut nanti.
“Terlalu ramai orang dan peniaga di sana sampai hilang kawalan, jadi kita tak mahu tragedi (insiden tidak diingini) berlaku. Saya juga akan bincang dengan JPNS berkenaan tindakan yang diambil. – KOSMO! ONLINE


Upah RM5,000 jaga stor rokok seludup
Oleh MOHD YUNUS YAKKUB

19 Januari 2023, 8:27 pm
KUALA LANGAT – Gara-gara upah lumayan mencecah RM5,000 sebulan membuat seorang lelaki sanggup mengambil risiko menjadi penjaga stor rokok seludup di rumah teres di Bandar Rimbayu, Teluk Panglima Garang, di sini.
Bagaimanapun, tindakan lelaki berusia 30an itu yang menjadi ahli sindiket sejak setahun lalu memakan diri apabila ditangkap kira-kira pukul 12.30 tengah hari semalam menerusi serbuan Op Kontraban.
Difahamkan kediaman teres dua tingkat itu adalah kawasan perumahan berpagar dan rumah berkenaan hanya diakses oleh penjaga stor tersebut.
Ketua Polis Daerah Kuala Langat, Superintendan Ahmad Ridhwan Mohd . Nor @ Saleh berkata, kejayaan itu hasil risikan selama sebulan oleh Batalion 4 Pasukan Gerakan Am (PGA) dengan akitiviti sindiket dipercayai telah beroperasi kira-kira setahun lalu.
Katanya, hasil pemeriksaan menemui lebih 40 kotak besar mengandungi 2,094 karton pelbagai jenama bernilai bernilai RM50,000 yang disimpan dalam rumah tersebut serta sebuah kereta jenis Toyota Altis.
“Rokok tersebut dipercayai dibawa masuk dari negara jiran melalui jalan laut sebelum disyaki didaratkan di sekitar pantai negeri ini.

“Kemudiannya, sindiket akan menyimpannya di rumah kosong sebelum diedarkan ke kedai runcit sekitar Lembah Klang mengikut permintaan,” katanya pada sidang akhbar di Ibu Pejabat Polis Daerah Kuala Langat, hari ini.
Kata Ahmad Ridhwan, rokok berkenaan juga dipercayai dijual pada harga sekitar RM7 hingga RM8 sekotak manakala sekotak besar rokok berkenaan juga dikatakan mampu dijual pada harga RM3,000 hingga RM5,000.
“Lelaki tempatan yang ditahan itu hanya bertugas sebagai penjaga stor dengan dibayar gaji RM3,000 hingga RM5,000 sebulan manakala rumah tersebut disewa bulanan kadar RM1,500 oleh sindiket tersebut,” katanya.
Jelas beliau, semakan mendapati suspek tiada rekod lampau dan kini direman selama enam hari hingga 24 Januari depan dan kes disiasat mengikut Seksyen 135 Akta Kastam 1967. -KOSMO!ONLINE


Kampung Bangau-Bangau terbakar lagi, ramai tumpang simpati
Oleh FLORINA DERIS

19 Januari 2023, 9:09 pm
PETALING JAYA – Penduduk Kampung Bangau-Bangau sekali lagi diuji dengan insiden kebakaran besar yang memusnahkan penempatan mereka, awal pagi tadi.
Menurut hantaran pengguna @cikkkoooo di media sosial, memaparkan beberapa buah rumah musnah akibat kebakaran sehingga menyebabkan ramai mangsa hilang tempat tinggal.
“Semoga ada hikmah yang lebih baik daripada ini,” katanya menerusi kapsyen satu hantaran.
Seorang pengguna, @volleyball.kampung berkata, tabika kampung tersebut merupakan antara binaan yang musnah akibat kejadian tersebut.
Di ruangan komen, rata-rata pengguna bersimpati dengan insiden berkenaan dan mendoakan agar semuanya dipermudahkan.
“Sedihnya. Semoga tabah dan semoga urusan dipermudahkan,” komen seorang pengguna,
@v_borneoaccents.

“Rumah mak cik saya merupakan yang paling awal terbakar,” kata @mohdjani21
“Api cepat merebak di rumah kayu. Semoga semuanya selamat,” komen netizen lain, @ainsyahzuki
Dalam pada itu, seorang pengguna lain, @putrirnie mendakwa tiada kemalangan jiwa dilaporkan dan hanya terdapat beberapa rumah yang terbakar.
Hantaran tersebut telah meraih 341,400 jumlah tontonan, dan 19,500 tanda suka setakat ini. – KOSMO! ONLINE


Selangor peruntuk RM789,560 bantu atlet negara
Oleh MUHAMMAD RIDUAN MOHD HANAFIAH

19 Januari 2023, 7:36 pm
KERAJAAN Negeri Selangor telah memperuntukkan sebanyak RM789,560 untuk membantu bekas atlet Selangor yang dalam kesusahan menerusi Program Ceria Atlet Selangor 2020 hingga 2023.
Justeru, dengan bantuan tersebut, bekas atlet kelahiran Selangor boleh menarik nafas lega apabila kebajikan mereka terbela kerana pada tahun ini sahaja, Selangor telah memperuntukkan RM199,380 ribu kepada Yayasan Kebajikan Atlet Kebangsaan (Yakeb).
Pengerusi Jawatankuasa Tetap Pembangunan Generasi Belia dan Sukan dan Pembangunan, Mohd. Khairuddin Othman berkata, pihaknya kini berharap lebih ramai bekas atlet kebangsaan tampil kehadapan sekiranya berdepan masalah.
“Program Ceria Atlet Selangor iaitu inisiatif dari kerajaan negeri untuk membaikpulih kediaman dan sumbangan barangan perabot.
“Program ini telah memasuki kali keempat dan kali ini kita memfokuskan kebajikan bekas-bekas atlet.
“Dengan bertemakan ‘Hargai Jasa Atlet’, penganjuran program ini adalah sebagai tanda penghargaan atas jasa dan pencapaian bekas-bekas atlet Selangor yang pernah mengharumkan nama Negeri Selangor dan Malaysia.

“Sejak bermulanya program ini pada tahun 2020, peruntukan sebanyak RM789,560 telah disalur bagi merealisasikan objektif program ini.
“Antara bentuk bantuan seperti membaikpulih kediaman dan sumbangan barang perabot yang telah melibatkan seramai hampir 200 bekas atlet,” katanya.
Khairuddin turut berharap atlet negara khusus atlet Selangor yang berdepan masalah dapat terus kehadapan berjumpa dengan Yakeb.
“Saya harap mana-mana bekas atlet kita yang membawa nama Selangor yang berdepan masalah geran tanah, atau pekerjaan terus berjumpa Yakeb dan kita akan jumpa bantu.
“Pelaksanaan program Ceria Atlet Selangor 2023 ini, diharapkan dapat menjadi penanda aras dalam menzahirkan keprihatinan bagi membela kebajikan bekas-bekas atlet ini.
“Seterusnya, jasa dan pengorbanan mereka dalam arena sukan akan terus kekal dihargai oleh Kerajaan Negeri Selangor,” katanya.
Pada majlis tersebut, bekas jaguh berbasikal negara, Abd. Mutalib Mydin menerima pemilikan tanah dari Kerajaan Selangor selepas menetap di kediaman tersebut kira-kira 40 tahun lalu.- KOSMO! ONLINE


Piala Dunia: Belanda cipta rekod dunia belasah Chile 14-0
Oleh MUHAMMAD ZUHAILY BADLISHAH

19 Januari 2023, 7:46 pm
BHUBANESWAR – Gergasi No.3 dunia, Belanda mempamerkan taring sebenar apabila memperbaharui rekod dunia dengan kemenangan 14-0 ke atas Chile pada aksi terakhir Kumpulan C Piala Dunia Hoki 2023 sebentar tadi.
Pesta gol di Stadium Kalinga itu secara tidak langsung memecahkan rekod lama yang sebelum ini dipegang oleh Australia ketika membelasah Afrika Selatan 12-0 sewaktu edisi 2010 di New Delhi, India.
Jip Janssen menjadi penyumbang terbesar buat The Oranje apabila meledak empat gol dalam perlawanan itu diikuti kapten, Thierry Brinkmann dengan tiga gol.
Baki jaringan Belanda diperoleh menerusi dua jaringan Koen Bijen dan masing-masing satu daripada Derck de Vilder, Thijs van Dam, Terrance Pieters, Justen Blok dan Teun Beins.
Ia sekali gus mengesahkan naib juara edisi 2014 dan 2018 itu sebagai juara Kumpulan C dengan rekod kemenangan bersih daripada tiga perlawanan dan mara automatik ke suku akhir.
Situasi itu menggambarkan Belanda kini berada pada landasan paling tepat untuk menamatkan penantian bergelar juara dunia selepas kali terakhir melakukannya di laman sendiri pada edisi 1998 di Utrecht. – KOSMO! ONLINE


KPM cadang naikkan kadar Bantuan Makanan Prasekolah
Oleh MOHD. HUSNI MOHD. NOOR

19 Januari 2023, 7:38 pm
PUTRAJAYA – Kementerian Pendidikan (KPM) bercadang menaikkan kadar Bantuan Makanan Prasekolah (BMP) kepada RM2.50 di Semenanjung dan RM2.75 bagi Sabah serta Sarawak.
Menterinya, Fadhlina Sidek berkata, ketika ini, BMP berkenaan ditetapkan pada kadar RM2 di Semenanjung dan RM2.25 di Sabah serta Sarawak.
Beliau berkata, cadangan kenaikan itu sudah dikemukakan untuk pertimbangan dalam pembentangan Bajet 2023, bulan depan.
“Kami akan perjuang untuk kenaikan kadar BMP itu,” katanya pada sidang akhbar selepas Majlis Amanat Tahun Baharu 2023 KPM di sini, hari ini
Katanya, kadar BMP sedia ada secara tidak langsung menunjukkan bahawa kanak-kanak pra sekolah tidak mendapat makanan dan nutrisi yang tepat untuk pembesaran mereka.
Sementara itu, Fadhlina ketika dalam ucapannya berkata, sebanyak 118 kelas pra sekolah akan dibuka pada Mac ini, di seluruh negara.

Menurutnya, infrastruktur, guru dan enrolmen murid juga sudah ada dan akan beroperasi Mac ini. – KOSMO! ONLINE


Wang RM109,000 lesap, diganti sebelum Mac – Fadhlina
Oleh MOHD. HUSNI MOHD. NOOR

19 Januari 2023, 7:29 pm
PUTRAJAYA – Kementerian Pendidikan (KPM) memberi jaminan peruntukan Bantuan Awal Persekolahan (BAP) yang dilarikan penjenayah baru-baru ini, dapat diagihkan sebelum sesi persekolahan bermula Mac depan.
Menterinya, Fadhlina Sidek berkata, pihaknya akui ralat dengan insiden itu namun ia akan diganti semula dan diagihkan kepada kanak-kanak sekolah berkenaan.
Beliau berkata, pihaknya sedang menunggu kelulusan dan jawapan daripada Kementerian Kewangan (MOF) mengenai gantian BAP itu.
“Duit yang hilang itu akan diganti semula, jangan risau. Itu hak anak-anak,” katanya pada sidang akhbar selepas Majlis Amanat Tahun Baharu 2023 KPM di sini, hari ini.
Katanya, guru besar yang terbabit dalam insiden itu juga akan disiasat mengikut tatatertib penjawat awam.
Fadhlina berkata, pihaknya sudah menyerahkan kepada polis dan Jabatan Pendidikan Negeri (JPN) Selangor bagi menyiasat lanjut insiden berkenaan.

“JPN Selangor sudah pun bertemu dengan guru besar berkenaan dan mereka akan umumkan hasil siasatan itu kemudian,” katanya.
Dalam kejadian Isnin lalu, wang tunai BAP berjumlah RM109,000 dikeluarkan seorang guru besar hilang selepas dilarikan penjenayah di Pekan Semenyih.
Ketua Polis Daerah Kajang, Asisten Komisioner Mohd Zaid Hassan dilapor berkata, pihaknya tidak mendapat permohonan pengiring daripada guru besar berusia 50 tahun berkenaan untuk tujuan pengeluaran wang yang hilang itu.
Malah guru besar terbabit memberi alasan sudah biasa mengambil wang bantuan awal persekolahan tanpa pengiring pihak polis sejak 10 tahun lalu.- KOSMO! ONLINE


Penunggang terbabas, motosikal ‘terbang’ ke bumbung rumah
Oleh KOSMO!

19 Januari 2023, 8:00 pm
JAKARTA – Sebuah klip video tular di media sosial Indonesia memaparkan situasi seorang wanita tersangkut di bumbung sebuah rumah bersama motosikal yang ditunggang, lapor laman berita Detik.
Video itu dimuat naik dalam akaun Instagram @magelang_raya.
“Didakwa kerana brek gagal berfungsi, motosikal yang dipandu laju terbabas di bumbung rumah penduduk yang terletak di bahagian bawah jalan ketika pemandunya melintasi selekoh Dusun Puntingan Grabag Magelang,” demikian menurut keterangan pada video tersebut.
Kejadian itu berlaku di Dusun Puntingan, daerah Magelang pada Ahad lalu.
Rumah penduduk yang menjadi lokasi kemalangan itu dikatakan berada di tepi satu selekoh jalan raya. Kedudukan rumah tersebut berada lebih rendah daripada jalan raya itu.
Ketika melalui jalan yang berselekoh itu, pemandu berkenaan gagal membelok ke kiri, sebaliknya memandu secara lurus lalu ‘terbang’ di atas bumbung rumah penduduk.

Seorang pengimpal yang berada di lokasi tersebut kemudian memberitahu bahawa motosikal itu telah dinaiki oleh dua orang. Mereka kemudian dibawa ke hospital untuk menerima rawatan. – Agensi


Gagal tunjuk kad pekerja punca pertengkaran
Oleh LIYANA RAMLI

19 Januari 2023, 7:46 pm
BATU GAJAH – Gagal menunjukkan kad pekerja menjadi punca pertengkaran seorang kakitangan sebuah hospital di sini, dan seorang pengawal keselamatan yang mana rakaman video kejadian itu tular dalam media sosial.
Pengerusi Jawatankuasa Sumber Manusia, Kesihatan dan Hal Ehwal Masyarakat India negeri, A. Sivanesan berkata, beliau telah mendapatkan penjelasan daripada Pengarah Kesihatan negeri mengenai kejadian itu.
Katanya, beliau dimaklumkan bahawa individu yang bertengkar tersebut merupakan seorang radiografi dan pengawal keselamatan sebuah hospital, di sini.
“Pertengkaran berlaku apabila seorang pengawal keselamatan yang bertugas meminta petugas tersebut menunjukkan kad kakitangan namun lelaki itu gagal berbuat demikian.
“Kejadian ini berpunca daripada kekeliruan yang berlaku di antara mereka dan mereka telah dipanggil untuk tunjuk sebab tidak dikenakan sebarang tindakan,” katanya kepada pemberita pada penyerahan geran tanah Program Penempatan Tapak Lot Kediaman di RPT Bemban Rakyat di sini, hari ini.
Sivanesan berkata, pihaknya akan menyiasat insiden pertengkaran tersebut dan mereka akan diminta untuk tunjuk sebab. – KOSMO! ONLINE


Kenderaan masuk Kelantan dijangka bertambah sehingga 15 peratus
Oleh ROSALWANI CHE SOH

19 Januari 2023, 8:13 pm
PASIR PUTEH – Kenderaan yang memasuki Kelantan sempena sambutan Tahun Baharu Cina dijangka bertambah kira-kira 10 hingga 15 peratus berbanding hari biasa.
Ketua Polis Kelantan, Datuk Muhamad Zaki Harun berkata, pertambahan jumlah kenderaaan itu sudah berlaku sejak Rabu lalu terutamanya melibatkan perantau dari Kuala Lumpur.
Katanya, peningkatan itu dilihat melalui tiga pintu masuk utama ke negeri ini iaitu di Jeli, Gua Musang dan Bukit Abal, di sini.
“Sehubungan itu, polis akan memberi tumpuan di lokasi panas termasuk di kawasan Jeli dan kawasan rehat dan rawat (R&R) Gua Musang yang sesak terutamanya pada musim cuti perayaan.
“Setakat ini, sebanyak 54 lokasi rehat dikenal pasti menjadi tempat persinggahan perantau. Jadi, kita harap tempat rehat seperti ini mempunyai pengurusan yang lebih sistematik bagi mengelakkan kesesakan selain memberi keselesaan kepada pengguna,” katanya selepas melancarkan Op Selamat 19/2023 di hadapan Balai Polis Bukit Yong, di sini, hari ini.
Mengulas lanjut, Muhamad Zaki berkata, pihaknya turut menempatkan seramai lebih 300 anggota dan pegawai di kawasan tumpuan.

Menurutnya, sepanjang Op Selamat tahun lalu, sebanyak 363 kes kemalangan dilaporkan dengan 14 kematian dan beliau berharap jumlah kes nahas menurun pada tahun ini. – KOSMO! ONLINE


Konsep Madani seiring tujuh teras KPM
Oleh MOHD. HUSNI MOHD. NOOR

19 Januari 2023, 8:01 pm
PUTRAJAYA – Konsep Madani yang dibentangkan Perdana Menteri, Datuk Seri Anwar Ibrahim hari ini, dilihat sudah memenuhi dan melengkapi tujuh teras Kementerian Pendidikan (KPM).
Menteri Pendidikan, Fadhlina Sidek berkata, terjemahan maksud Madani itu sendiri sudah seiring dengan aspirasi dilaksanakan kementeriannya ketika ini.
“Saya berkesempatan membaca naskah Madani lebih awal dan dalam setiap maksud Madani itu sudah ada segmen pendidikan.
“Sebenarnya rangka Madani sudah lengkap dan kita akan melengkapi ia bersama dalam gerak kerja di KPM,” katanya pada sidang akhbar selepas menyampaikan Amanat Tahun Baharu 2023 KPM di sini, hari ini.
Terdahulu, pada majlis sama, KPM turut memperkenalkan barisan Majlis Penasihat Pendidikan Kebangsaan (MPPK) untuk sesi 2023-2025 dengan bekas Ketua Pengarah Pendidikan, Datuk Dr Amin Senin dilantik sebagai Pengerusi yang akan dibantu Prof. Datuk Dr. Mohamad Fauzan Noordin sebagai Timbalan Pengerusi.
Fadhlina berkata, isu bebanan guru antara menjadi tumpuan utama MPPK untuk diperhalusi sebelum cadangan penyelesaian terbaik dikemukakan.

“MPPK bagi sesi 2023-2025 akan dipengerusikan Amin yang berpengalaman luas dalam bidang pendidikan dengan dibantu gabungan mantap lapan anggota lain. – KOSMO! ONLINE


JBPM perlu pertambahan hingga 4,000 kakitangan
Oleh EDDY AQMAL MOHAMED HAMIDI

19 Januari 2023, 7:52 pm
PUTRAJAYA – Jabatan Bomba dan Penyelamat Malaysia (JBPM) memerlukan pertambahan kira-kira 3,000 hingga 4,000 kakitangan bagi menampung keperluan tenaga manusia terutamanya dalam tempoh kecemasan.
Ketua Pengarahnya, Datuk Seri Mohammad Hamdan Wahid berkata, kerajaan bagaimanapun mungkin boleh melihat sama ada pertambahan kakitangan itu dapat dilaksanakan secara berfasa.
Katanya, pihaknya bagaimanapun percaya bahawa kakitangan JBPM ketika ini masih dalam peringkat yang bersedia untuk beroperasi dengan adanya bantuan daripada Pasukan Bomba Bantuan dan Bomba Sukarela.
“Jadi kita akan membentangkan kepada kerajaan bahawa fasa ini kita bahagikan kepada tiga. Yang kritikal adalah fasa satu manakala yang keduanya adalah untuk memastikan bahawa kita beroperasi secara strategik.
“Fasa tiganya kita akan memperkukuhkan termasuk permodenan perkhidmatan,” katanya dalam sidang akhbar selepas menyempurnakan Majlis Perbarisan Tahunan JBPM 2023 di Ibu Pejabat JBPM, di sini, hari ini.
Menerusi perutusan yang disampaikan beliau bersempena majlis tersebut, Mohammad Hamdan memaklumkan bahawa isu pemanasan global dan perubahan cuaca ekstrim merupakan antara cabaran masa kini yang cukup dinamik dan mencabar kepada JBPM.

“Isu pertumbuhan kadar urbanisasi yang progresif ditambah dengan kepesatan pembangunan teknologi termasuk reka bentuk bangunan yang lebih kompleks harus dikaji, dirancang untuk membangunkan solusi dan langkah-langkah intervensi yang boleh diaplikasikan dengan situasi yang kita hadapi di masa depan.
“Mendepani cabaran-cabaran ini, bomba perlu fokus dalam merangka dan secara asasnya melaksanakan segala program dan insiatif yang telah dirangkakan dalam Dasar Kebombaan dan Penyelamatan Negara (DKPN) 2030,” ujar beliau.
Mengulas lanjut, Mohammad Hamdan berkata, JBPM juga telah membelanjakan sejumlah RM82.62 juta untuk tujuan perolehan, kelengkapan dan kenderaan baharu tahun lepas bagi memastikan fungsi utama jabatan terutamanya dari aspek operasi kebombaan dan penyelamatan dapat dilaksanakan dengan lebih efisyen.
“Di samping itu, sut peralatan perlindungan diri (PPE) seperti 2,569 pasang sut pemadam kebakaran, 2,018 pasang but, 1,077 unit helmet, hood dan sarung tangan, telah diperolehi dan dibekalkan kepada anggota seluruh negara,” katanya. – KOSMO! ONLINE


Ibu kejam tekup bayi dengan bantal hingga mati
Oleh Zuid Samson

19 Januari 2023, 8:18 pm


Seorang maut, puluhan cedera dalam rempuhan di luar stadium Iraq
Oleh KOSMO!

19 Januari 2023, 7:20 pm
BAGHDAD – Sekurang-kurangnya seorang terbunuh manakala berpuluh-puluh yang lain cedera apabila satu insiden rempuhan berlaku di luar sebuah stadium bola sepak di Iraq beberapa jam sebelum perlawanan akhir Piala Teluk Arab berlangsung.
Setelah sekian lama diharamkan daripada menganjurkan perlawanan bola sepak antarabangsa, Iraq mengharapkan agar penganjuran Piala Teluk Arab dapat mengubah imejnya, tetapi kini negara itu terpaksa memohon maaf atas kesalahan organisasi.
Beribu-ribu peminat tanpa tiket telah berkumpul di luar sebuah stadium bandar utama di selatan Iraq, Basra, sejak waktu subuh dengan harapan untuk menyaksikan perlawanan akhir antara Iraq dan Oman yang dijadualkan bermula pada pukul 7 malam (waktu tempatan).
“Terdapat satu kematian dan berpuluh-puluh penonton cedera ringan,” kata seorang doktor.
Seorang pegawai kementerian dalam negeri mendedahkan butiran jumlah yang sama.
“Sebilangan besar peminat, ramai daripada mereka tanpa tiket, telah berkumpul sejak subuh untuk cuba masuk,” kata pegawai itu.

Seorang jurugambar AFP di dalam stadium berkata bahawa pintu putar automatik masih ditutup apabila rempuhan berlaku.
Siren berbunyi apabila ambulans tiba untuk membawa mangsa yang cedera ke hospital.
Imej yang disiarkan di media sosial menunjukkan lautan manusia dilihat di luar stadium.
Iraq sebelum ini sudah pun memohon maaf kepada Kuwait selepas pergelutan di bahagian VIP yang menghalang wakil pemimpinnya daripada menghadiri majlis perasmian awal bulan ini. – AFP


Program Gold Paris bakar semangat atlet
Oleh MUHAMMAD RIDUAN MOHD HANAFIAH

19 Januari 2023, 7:11 pm
DEMI membutirkan emas sulung pada Sukan Olimpik Paris 2024, program ‘Gold Paris’ bakal diperkenalkan untuk memberi tonik kepada atlet negara pada temasya empat tahun sekali itu.
Ketua Pengarah Majlis Sukan Negara (MSN), Datuk Ahmad Shapawi Ismail berkata, program tersebut menjadi sebahagian daripada Program Podium untuk memberikan sokongan dan bantuan kepada atlet negara yang dilihat mampu melayakkan diri ke temasya berkenaan.
“Kita pernah melakukan perkara sama, selagi kita melihat potensi mana-mana yang boleh menyumbang pingat, kita akan cuba untuk membantu mereka supaya pingat berkenaan tidak terlepas daripada apa yang kita harapkan, sehabis baik kita akan cuba bantu.
“Semua orang akan mendapat bantuan dan mereka akan dapat lebih daripada apa yang mereka peroleh sekarang, pengkhususan kepada keperluan mereka sendiri, itu yang kita akan bincangkan,” kata Shapawi kepada media selepas rakaman Sambutan Tahun Baharu Cina di MSN hari ini.
Bagaimanapun Shapawi enggan menamakan atlet yang telah berada dalam senarai tersebut memandangkan kelayakan untuk kebanyakan sukan ke temasya tersebut baru sahaja bermula.
Tegasnya, perincian itu dijangka dimuktamadkan selepas Jawatankuasa Program “Gold Paris” yang bersidang pada hujung tahun ini.

Untuk rekod, program “Gold Paris” ini dikelaskan kepada dua kelompok atlet, iaitu yang mampu layak serta yang berpotensi menghadiahkan pingat emas.
Jawatankuasa program ini akan melihat barisan atlet yang dilihat sebagai prospek negara, termasuk atlet profesional yang tidak bernaung dengan badan sukan kebangsaan, contohnya badminton.
Antara kelebihan yang dinikmati bukan sahaja dari sudut sains sukan dan perbelanjaan, malah program ini juga sedia membekalkan jurulatih terbaik dunia untuk mana-mana atlet yang berpotensi meraih pingat di temasya sukan itu nanti. – KOSMO! ONLINE


Mahkamah: Muhyiddin fail pembelaan berkaitan saman fitnah Anwar
Oleh NORLIZAH ABAS

19 Januari 2023, 6:42 pm
KUALA LUMPUR – Tan Sri Muhyiddin Yassin telah memfailkan pernyataan pembelaan berkaitan saman fitnah yang dikemukakan oleh Perdana Menteri Datuk Seri Anwar Ibrahim berhubung ceramah menjelang pilihan raya di Padang Serai, bulan lalu.
Pernyataan pembelaan tersebut difailkan di Pejabat Pendaftaran Sivil, Mahkamah Tinggi di sini, dua hari lalu.
Saman itu berhubung ucapan Muhyiddin yang didakwa berbaur fitnah yang menyatakan Anwar menerima gaji sebanyak RM15 juta semasa berkhidmat sebagai Penasihat Ekonomi Negeri Selangor.
Mahkamah Tinggi di sini kemudian mengarahkan Anwar memfailkan jawapan kepada pernyataan pembelaan pada 16 Februari ini.
Peguam Datuk S.N. Nair yang mewakili Anwar selaku plaintif memaklumkan demikian kepada pihak media selepas pengurusan kes secara dalam talian di hadapan Penolong Pendaftar Nur Shasha Hidayah Nor Azahar, hari ini.
“Mahkamah menetapkan pengurusan kes seterusnya pada 23 Februari secara dalam talian di hadapan penolong pendaftar yang sama,” katanya.

Anwar turut diwakili peguam Jaden Phoon Wai Ken dan Wong Guo Jin manakala peguam Chetan Lachman Jethwani mewakili Muhyiddin (defendan).
Pada 20 Disember 2022, Perdana Menteri memfailkan saman fitnah terhadap Muhyiddin yang juga bekas Perdana Menteri berhubung dakwaan beliau (plaintif) menerima bayaran RM15 juta sebagai Penasihat Ekonomi Selangor.
Dalam saman itu, Anwar, 75, mendakwa Pengerusi Perikatan Nasional (PN) itu telah membuat kenyataan fitnah dalam satu ucapan semasa ‘Grand Finale Perikatan Nasional Padang Serai’ di Taman Selasih, Kulim, Kedah pada 5 Disember 2022.
Ucapan itu dibuat sebagai menyokong calon PN, Datuk Azman Nasrudin bagi Pilihan Raya Umum ke-15 dengan ratusan pengunjung telah menghadiri ceramah tersebut.
Dalam pernyataan tuntutannya, Anwar mendakwa sehari selepas surat saman dikeluarkan, keseluruhan ucapan Muhyiddin dalam ceramah itu diterbitkan selanjutnya di bawah akaun Facebook defendan.
Menurut Anwar, dakwaan itu sebagai fitnah, palsu dan memperlekehkan dirinya, serta dibuat dengan niat jahat.
Plaintif antara lain mendakwa, kenyataan itu menggambarkan beliau sebagai seorang yang tidak boleh dipercayai dan tidak jujur mengenai penerimaan jutaan ringgit daripada Kerajaan Negeri Selangor selaku penasihat ekonomi dan menipu orang ramai.
Sehubungan itu, Anwar menuntut ganti rugi am, ganti rugi teruk, ganti rugi teladan, ganti rugi pampasan selain perintah injunksi untuk menghalangnya daripada terus menerbitkan atau mengedarkan kenyataan fitnah serupa.
Pada 7 Disember 2022, laporan sebuah portal berita menyebut, Pejabat Menteri Besar Selangor menyangkal dakwaan Muhyiddin dan sebaliknya mendedahkan bahawa Anwar hanya dibayar simbolik RM1 setahun sebagai penasihat. – KOSMO! ONLINE


Bazar raya selama 66 jam bakal terima 2 juta pengunjung
Oleh KOSMO!

19 Januari 2023, 6:25 pm
PETALING JAYA – Absolut Bazaar X Festival Gaya Raya 2023 (ABXGR23) kembali berlangsung pada tahun ini dengan menawarkan peluang kepada orang ramai  membeli-belah selama 66 jam tanpa henti untuk persediaan menyambut kedatangan Syawal.
Program anjuran bersama My Events International dan Absolut Event & Management  itu akan berlangsung di  Pusat Pameran dan Perdagangan Antarabangsa Malaysia (MITEC) pada 14 hingga 17 April ini.
Menurut Pengarah Absolut Event & Management, Nur Ali Nadzwan, dijangkakan lebih daripada dua juta pengunjung bakal membanjiri bazar tersebut berbanding tahun lalu yang mencatat jumlah pengunjung seramai 1.2 juta orang.
“Lebih daripada 500 pempamer akan menyertai dan menawarkan pelbagai promosi dan pilihan menarik bagi pembelian untuk menyambut Hari Raya Aidilfitri.
“Ini adalah ruang dan peluang untuk orang ramai menyokong usahawan dan juga kepada pemilik perniagaan kecil menawarkan produk dan perkhidmatan masing-masing,” katanya dalam kenyataan yang di keluarkan di sini baru-baru ini.

Selain itu, My Events menerangkan, ABXGR23 bukan sahaja diadakan dalam pusat pameran tersebut tetapi juga di kawasan luar  premis melalui pelbagai  tawaran makanan dan minuman melalui Mini Absolut Food Festival untuk hidangan berbuka puasa dan sahur.

Bersempena dengan bulan Ramadan, syarikat akan menjemput penceramah terkenal untuk menyampaikan ceramah sebelum berbuka puasa, menghiasi kawasan dewan dengan tema Islamik dan juga menganjurkan persembahan nasyid, solat terawih berjemaah serta bacaan Al-Quran oleh pelajar tahfiz.
“Kami juga akan  menganjurkan program memasak bubur lambuk beramai-ramai dan membuat pengagihan sebagai inisiatif amal,” jelasnya.
Selain itu, Nur Ali menerangkan, Coca-Cola Far East Ltd. akan menyertai ABXGR23 sebagai rakan minuman eksklusif, rakan emas terdiri daripada Blue Diamond So Chantique manakala  KKMY Group Sdn. Bhd. sebagai rakan gangsa dan disokong oleh Malaysia Furniture Council.
“Penyertaan rakan kongsi ini akan membawa festival ini ke peringkat lebih tinggi dan diharapkan penyertaan ini membuahkan hasil bagi kedua-dua belah pihak,” jelasnya. -KOSMO!ONLINE


Wanita disyaki tekup anak guna bantal dituduh di mahkamah esok
Oleh KAMARIAH KHALIDI

19 Januari 2023, 6:31 pm
PUTRAJAYA – Seorang ibu muda yang disyaki menekup muka anak kandung lelakinya menggunakan bantal hingga menyebabkan kematian di sebuah unit kondominium di Cyberjaya dalam satu kejadian pada 12 Januari lalu akan dituduh di Mahkamah Sepang, esok.
Ketua Polis Daerah Sepang, Asisten Komisioner Wan Kamarul Azran Wan Yusof berkata, wanita berusia 20 tahun dan bekerja sebagai kerani pejabat itu akan dituduh mengikut Seksyen 302 Kanun Keseksaan.
“Wanita terbabit dituduh di Mahkamah Sepang esok, manakala suaminya dibebaskan kerana tiada kaitan dan kekasih wanita itu dijadikan saksi pendakwaan,” katanya dalam kenyataan, hari ini.
Terdahulu Kosmo! Online hari ini, melaporkan seorang ibu muda bersama kekasih direman selama seminggu selepas disyaki mendera hingga menyebabkan kematian anak kandung lelakinya yang berusia setahun enam bulan di sebuah kondominium di Cyberjaya, 12 Januari lalu.
Wan Kamarul Azran berkata, pihaknya menerima satu laporan daripada seorang doktor yang bertugas di wad kecemasan Hospital Cyberjaya memaklumkan terdapat seorang kanak-kanak lelaki berada dalam keadaan tidak sedarkan diri dihantar oleh ibu kandungnya, kira-kira pukul 11.30 pagi.
Menurut beliau, hasil pemeriksaan awal mendapati terdapat pendarahan di kedua-dua belah anak mata kanak-kanak terbabit berkemungkinan disebabkan penderaan dan pesakit berada dalam keadaan kritikal.

Bagaimanapun katanya, pada 15 Januari, pegawai perubatan Hospital Cyberjaya telah menghubungi pihak polis pada pukul 8.03 pagi memberitahu kanak-kanak terbabit meninggal dunia.
Tambah beliau, hasil soal siasat mendapat ibu mangsa mengaku terlibat dalam kes tersebut dengan cara menekup muka anaknya dengan bantal yang ketika itu sedang tidur sehingga lemas kerana berada dalam keadaan yang sangat tertekan ekoran masalah dengan suami dan keluarga.- KOSMO! ONLINE


[VIDEO] Piala Dunia: Faizal dedikasi gol buat arwah ayah
Oleh MUHAMMAD ZUHAILY BADLISHAH

19 Januari 2023, 7:14 pm
BHUBANESWAR – Wira Malaysia, Faizal Saari mendedikasikan gol kemenangan 3-2 ke atas New Zealand dalam aksi terakhir Kumpulan C Piala Dunia Hoki 2023 di Stadium Kalinga sebentar tadi buat arwah ayahnya, Saari Zakaria.
Kemenangan itu amat berharga kerana ia mengesahkan status Malaysia sebagai naib juara Kumpulan C dan membolehkan bertemu pasukan tempat ketiga Kumpulan D di peringkat cross over nanti.
“Gol ini sangat bermakna kerana hari lahir saya dalam bulan ini (13 Januari). Semalam juga hari lahir arwah ayah saya, kalau dia ada sudah tentu dia sangat gembira hari ini,” kata Faizal.
Dalam masa sama, penyerang prolifik kebangsaan itu gembira kerana dua golnya membantu kemenangan pasukan sekali gus meningkatkan semangat rakan sepasukan menghadapi aksi cross over nanti.
“Ia satu perasaan yang hebat apabila anda berjaya menjaringkan gol dan mencatat kemenangan. Saya anggap pencapaian saya hari ini adalah bonus buat diri sendiri,” jelasnya.
Menariknya, Faizal, 32, jugalah pemain yang meledak gol pertama buat Malaysia selepas menerima hantaran Shello Silverius pada minit kesembilan sebelum dia menghasilkan jaringan kemenangan pada minit ke-57.

Satu lagi gol skuad bimbingan A. Arul Selvaraj dalam aksi itu dijaringkan oleh Muhammad Razie Abd. Rahim selepas menyempurnakan pukulan sudut penalti pada minit ke-43.
New Zealand pula terpaksa akur dengan kekalahan tersebut biarpun berjaya menjaringkan dua gol pantas dalam tempoh seminit menerusi Hayden Phillips dan Sam Lane pada minit ke-52 serta 53.
Ini adalah kali pertama Malaysia berjaya merekodkan dua kemenangan dalam aksi peringkat kumpulan di pentas Piala Dunia selepas kali terakhir melakukannya sewaktu edisi 2002 di Kuala Lumpur. – KOSMO! ONLINE

View this post on Instagram

A post shared by Kosmo! Online | Akaun Rasmi (@kosmo_online)


Lelaki rempuh kedai serbaneka kerana enggan beri beg plastik
Oleh KOSMO!

19 Januari 2023, 7:00 pm
SEOUL – Seorang lelaki di Korea Selatan merempuh sebuah kedai serbaneka di Geoje, dalam wilayah Gyeongsang Selatan menggunakan keretanya, selepas permintaannya untuk membeli beg plastik beberapa bulan lalu ditolak oleh pemilik premis itu, kata polis pada Isnin seperti dilaporkan The Korea Herald kelmarin.
Pemandu yang identitinya tidak didedahkan itu ditahan polis di tempat kejadian selain dia dituntut dikenakan dakwaan memusnahkan harta persendirian dan jenayah balas.
Kira-kira pukul 10.30 malam (waktu tempatan) Sabtu lalu, suspek merempuh kedai tersebut menggunakan sebuah kereta, sekali gus merosakkan sejumlah barang dan sebahagian lampu sebelum menyerang pemiliknya.
Pemandu itu dilaporkan berada di bawah pengaruh alkohol namun, tiada kemalangan jiwa dilaporkan.
Polis menyifatkan kejadian itu sebagai jenayah balas dendam kerana suspek sebelum ini dituduh mencederakan pemilik kedai tersebut secara fizikal pada akhir November tahun lalu.
Ketika itu, suspek telah meminta beg plastik daripada pemilik kedai ketika membeli aiskrim namun, permintaannya ditolak kerana dia mematuhi larangan pemberian plastik seperti diarahkan Kementerian Alam Sekitar. – Agensi


Guru ‘buat-buat’ silap agih wang BAP, kurang RM50
Oleh KOSMO!

19 Januari 2023, 6:49 pm
PETALING JAYA – Tular di media sosial hari ini, perkongsian seorang wanita yang mempersoalkan tindakan seorang guru dengan sengaja mengurangkan jumlah asal wang Bantuan Awal Persekolahan (BAP) kepada RM100.
Berdasarkan rakaman video di TikTok, Shuhada, dia mendakwa guru tersebut tidak jujur apabila hanya menyerahkan RM100 sahaja kepadanya ketika hadir mengambil wang BAP di sekolah anaknya.
Sebagai info, kerajaan telah memperuntukkan BAP sebanyak RM150 kepada semua murid yang masih bersekolah dan diagihkan secara tunai pada bulan ini.
Namun, berbeza dengan situasi wanita itu, guru bertugas di kelas anak bongsunya memaklumkan wang BAP hanya RM100 bagi seorang pelajar.
“Hari ini saya pergi ambil duit BAP tu. Setiap murid dapat RM150. Dekat sekolah tu ada tiga orang anak saya pergi ambil.
“Kelas pertama yang anak saya darjah lima, betul dapat RM150. Kemudian saya ke kelas nombor dua, anak bongsu darjah dua dan cikgu lelaki bagi saya RM100,” katanya tanpa mendedahkan nama sekolah berkenaan.

Bercerita lanjut, Shuhada berasa hairan dan segera menanyakan kepada guru terbabit sekiranya dia silap membuat pengagihan.
“Guru itu jawab memang RM100 dan tiada silap, aku tak cakap banyak, aku tulis surat apa semua, aku ambil.
Shuhada kemudiannya terus ke kelas seorang lagi anaknya yang berada di tahun enam dan bertanya pada guru bertugas lain mengenai jumlah sebenar BAP.
“Cikgu, saya nak tanya bantuan awal ini bukan RM150 ke? Cikgu itu jawab, ya puan, RM150.
“Masalahnya, cikgu itu tadi bagi pada saya RM100. Kalau ada penolakan duit PIBG (Persatuan Ibu Bapa dan Guru) atau apa-apa ke kena cakap,” jelasnya.
Aduannya itu telah mengejutkan guru wanita berkenaan yang kemudiannya bertindak berjumpa dengan guru lelaki tersebut yang didakwa mengurangkan wang BPA sebanyak RM50 kepada ibu bapa.
“Selepas jumpa, cikgu lelaki itu dengan muka tak bersalah mengeluarkan duit dari fail dan serahkan kepada cikgu perempuan dan kemudian diserahkan kepada saya RM50 lagi,” katanya.
Tambah Shuhada lagi, dia berkongsi insiden tersebut di dalam kumpulan WhatsApp kelas anaknya yang terdiri daripada ibu bapa murid-murid lain dan lebih mengejutkan apabila ada di antara mereka turut mengalami perkara sama.
Tangkap layar perbualan WhatsApp yang dikongsikan Shuhada.
“Dah ada mak bapa (ibu bapa) yang bersuara. Katanya kenapa bantuan ini ada yang dapat RM150, ada dapat RM100? Nampak sangat cikgu itu macam nak songlap (ambil) duit,” luahnya.
Dalam pada itu, rata-rata orang ramai terkejut dengan pendedahan wanita berkenaan dan mereka menggesa pihak Kementerian Pendidikan (KPM) segera bertindak dan siasat mengenai perkara tersebut. – KOSMO! ONLINE


Sindiket seleweng diesel tumpas
Oleh MOHD YUNUS YAKKUB

19 Januari 2023, 7:16 pm
KUALA LANGAT – Kegiatan penyelewengan diesel subsidi sejak dua bulan lalu dalam sebuah gudang di Kampung Sungai Jarom di sini, terbongkar selepas diserbu dalam Op Taring, baru-baru ini.
Serbuan kira-kira pukul 10.30 malam pada Isnin lalu, turut menahan empat lelaki termasuk seorang warga India berusia 20 hingga 30-an.
Ketua Polis Daerah Kuala Langat, Superintendan Ahmad Ridhwan Mohd . Nor @ Saleh berkata, ketika serbuan dilakukan didapati sekumpulan lelaki sedang memindahkan minyak diesel dari sebuah lori ke sebuah lori tangki lain di dalam gudang terbabit.
Katanya, siasatan mendapati minyak tersebut dibeli dari stesen minyak sekitar Lembah Klang dan daerah ini menggunakan lori tiga tan yang telah diubah suai tangkinya yang boleh memuatkan 6,000 liter.
“Apabila penuh, kesemua minyak diesel akan dipindahkan ke dalam tangki simpanan di gudang tersebut.
“Ia kemudiannya akan dijual semula kepada pengusaha industri dengan harga lebih murah. Aktiviti mereka ini telah aktit sejak dua bulan lalu,” katanya pada sidang akhbar di Ibu Pejabat Polis Daerah Kuala Langat, hari ini.

Beliau memberitahu, serbuan yang dilakukan Biro Kawalan Jenayah Hidupan Liar (WCB), Perisikan dan Siasatan Khas (PSK) Jabatan Keselamatan Dalam Negeri dan Ketenteraman Awam (KDNKA) Bukit Aman berjaya merampas sejumlah 32,400 liter minyak diesel dan 183,400 liter minyak hitam terpakai yang dianggarkan RM222,555.
Tambah Ahmad Ridhwan, turut dirampas adalah 100 buah tangki intermediate bulk containers (IBC), empat unit pam penyedut minyak empat buah lori dan menjadikan nilai keseluruhan sebanyak RM8.4juta.
“Kesemua tangkapan dan rampasan telah diserahkan kepada Kementerian Perdagangan Dalam Negeri dan Kos Sara Hidup (KPDN) dan Jabatan Alam Sekitar Selangor untuk tindakan selanjutnya.
“Kes disiasat mengikut Seksyen 21 Akta Kawalan Bekalan 1961, Seksyen 34(B) Akta Kualiti Alam Sekeliling 1974 dan Seksyen 6(1) Akta Imigresen 1959/63,” katanya. – KOSMO! ONLINE


Pencari daun palas jumpa mayat wanita dalam semak
Oleh MOHD AZLI ADLAN

19 Januari 2023, 7:02 pm
MARANG – Seorang pencari daun palas tergamam apabila bertemu dengan satu mayat wanita di dalam kawasan semak berhampiran Kampung Alor Gali di sini, hari ini.
Mayat wanita yang masih belum diketahui identitinya itu ditemui pada pukul 2.30 petang.
Ketua Polis Daerah Marang, Deputi Superintendan Mohd. Zain Md. Dris berkata, mayat wanita berusia dalam lingkumgan 20-an hingga 30-an tersebut berada dalam keadaan terlentang di dalam parit di kawasan semak berkenaan.
“Sewaktu ditemui, mayat itu lengkap berpakaian dengan berbaju lengan panjang berwarna merah jambu, dan berseluar panjang berwarna hitam selain sehelai kain juga berwarna hitam dipercayai tudung, berada di bahagian perutnya.
“Pemeriksaan awal tidak menjumpai sebarang kesan tikaman, tetakan mahupun kelar pada tubuh mangsa,” katanya di sini, hari ini.
Mohd. Zain berkata, pihak polis juga tidak mengesan sebarang kesan pergelutan dan tompokan darah di lokasi kejadian.

Tambah beliau, mayat wanita tersebut masih memakai cincin dan rantai leher namun tiada sebarang dokumen pengenalan diri dijumpai.
“Oleh kerana tiada sebarang bukti fizikal yang boleh dikaitkan dengan unsur jenayah ditemui, kematian mangsa setakat ini diklasifikasikan sebagai kematian mengejut.
“Sesiapa yang kehilangan ahli keluarga atau kenalan wanita boleh menghubungi Ibu Pejabat Polis Daerah Marang di talian 09-6182222 untuk membantu siasatan,” katanya. – KOSMO! ONLINE


Tiga ‘hot spot’ kemalangan, kesesakan di Kota Setar dipantau
Oleh JAMLIAH ABDULLAH

19 Januari 2023, 5:29 pm
ALOR SETAR – Polis memantau tiga lokasi ‘hot spot’ kerap berlaku kemalangan jalan raya dan kesesakan terutama ketika musim perayaan sepanjang Op Selamat sempena Tahun Baharu Cina.
Ketua Polis Daerah Kota Setar, Asisten Komisioner Ahmad Shukri Mat Akhir berkata, lokasi tersebut adalah Lebuhraya Sultanah Bahiyah, Jalan Alor Setar-Kangar dan Jalan Kuala Kedah.
“Ini merupakan lokasi sering berlaku kemalangan dan banyak kenderaan seperti Jalan Alor Setar-Kangar iaitu laluan utama ke Perlis.
“Kita gerakkan semua kekuatan polis trafik Kota Setar dan anggota lain di kawasan tersebut yang mana fokus kita adalah untuk memastikan kelancaran jalan raya,” katanya kepada pemberita ketika hadir pada program Op Selamat Trafik Kota Setar di Tol Alor Setar Utara di sini hari ini.
Katanya, polis menjangkakan berlaku kesesakan selepas perantau pulang ke kampung halaman di daerah ini sepanjang cuti perayaan itu.
“Kita menyasarkan rumah selamat dan selamat sampai ke destinasi iaitu serampang dua mata sempena cuti panjang.

“Ramai perantau yang akan balik dan tinggalkan rumah mereka, jadi kita akan pastikan keselamatan mereka di jalan raya dan selamat sampai ke destinasi,” ujarnya.
Tambahnya, polis juga akan mempertingkatkan rondaan di premis perniagaan untuk mencegah kegiatan jenayah termasuk pecah masuk ketika cuti panjang tersebut. – KOSMO! ONLINE.


[VIDEO] Pemancing jumpa mayat wanita terapung di perairan Pulau Perhentian
Oleh TENGKU DANISH BAHRI TENGKU YUSOFF

19 Januari 2023, 6:24 pm
BESUT – Seorang pemancing terjumpa satu mayat wanita terapung di perairan Kuala Besut berhampiran Pulau Perhentian di sini, semalam.
Mayat wanita tanpa identiti yang hanya berbaju dan bersarung tangan itu dijumpai pada kedudukan 11 kilometer dari pulau peranginan terkenal terbabit pada pukul 11.30 pagi.
Timbalan Ketua Polis Daerah Besut, Deputi Superintenden Azrol Anuar Nor berkata, pemancing berkenaaan mengambil inisiatif menarik dan mengikat mayat tersebut pada sebuah unjang di perairan itu bagi mengelakkan ia daripada terus hanyut.
“Penemuan tersebut kemudiannya dimaklumkan kepada pihak polis di Balai Polis Pulau Perhentian di sini dan pihak polis hanya dapat mengakses lokasi penemuan penemuan pada pagi ini memandangkan cuaca agak buruk,” katanya di sini, hari ini.
Azrol Anuar berkata, pemeriksaan awal tidak menemui sebarang kecederaan atau unsur jenayah pada tubuh mangsa.
Tambah beliau, mayat mangsa telah dihantar ke Hospital Besut di sini untuk tindakan lanjut.

“Identitinya masih belum diketahui. Sesiapa yang kehilangan ahli keluarga dan kenalan wanita boleh tampil di balai polis terdekat untuk membantu siasatan,” katanya. – KOSMO! ONLINE


Bapa dakwa belajar ambil dadah dengan anak
Oleh OTHMAN YAHAYA

19 Januari 2023, 6:15 pm
SUNGAI PETANI – Seorang lelaki berusia 53 tahun mendakwa terjebak dengan masalah ketagihan dadah selepas terpengaruh dengan anak lelakinya berusia 26 tahun.
Lelaki yang tidak mempunyai pekerjaan tetap itu turut mendakwa mengambil dadah kerana tertekan disebabkan masalah rumah tangga.
Timbalan Ketua Polis Daerah Kuala Muda, Superintendan Anuar Abdul Rahman berkata, dua beranak itu antara 48 individu yang dicekup dalam serbuan di dua sarang penagihan dadah di daerah Kuala Muda, awal pagi ini.
Katanya, serbuan dilakukan pegawai dan anggota Bahagian Siasatan Jenayah Narkotik Ibu Pejabat Polis Daerah (IPD) Kuala Muda bermula pukul 3 pagi hingga pukul 11 pagi tadi.
“Serbuan pertama dilakukan di ladang kelapa sawit di Gurun dekat sini melibatkan penahanan dua beranak terbabit. Apa yang mengejutkan, lelaki itu mendakwa dia belajar ambil dadah daripada anaknya kerana tertekan selepas bercerai dengan isteri,” katanya di sini, hari ini.
Kata beliau, dua beranak itu tidak mempunyai pekerjaan tetap dan mendapatkan wang daripada ahli keluarga serta sering bertemu di ladang kelapa sawit untuk menggunakan dadah bersama.

Anuar berkata, dalam serbuan berasingan di ladang kelapa sawit Kampung Batu Lima, seorang datuk kepada lima cucu ditahan selepas dia disyaki memasuki kawasan berkenaan untuk mendapatkan bekalan dadah.
“Dia memberi alasan tidak masuk akal iaitu mahu membeli roti canai di ladang itu untuk dijadikan sarapan pagi ahli keluarganya,” ujarnya.
Tambahnya, dalam operasi tersebut, polis turut menahan seorang wanita dengan rampasan dadah jenis heroin seberat 26.15 gram (g) bernilai RM915 dan syabu seberat 1.2g yang bernilai RM120.
“Semua yang ditahan berusia antara 20 hingga 58 tahun itu dibawa ke IPD Kuala Muda untuk proses saringan dan siasatan lanjut mengikut Seksyen 39B Akta Dadah Berbahaya 1952, Seksyen 39A(1), Seksyen 12(2) dan Seksyen 15(1)(a) akta sama,” katanya. – KOSMO! ONLINE


Mati ketika edar dadah
Oleh MOHD YUNUS YAKKUB

19 Januari 2023, 6:08 pm
KUALA LANGAT – Cubaan seorang lelaki mengedar dadah di sekitar daerah ini berakhir dalam keadaan tragis apabila dia mati dipukul menggunakan objek keras, Isnin lalu.
Lelaki berusia 32 tahun itu disahkan meninggal dunia selepas dirawat selama lima hari di Hospital Tengku Ampuan Rahimah (HTAR) Klang, dekat sini.
Ketua Polis Daerah Kuala Langat, Superintendan Ahmad Ridhwan Mohd . Nor @ Saleh berkata, terdahulu pihaknya menerima maklumat berhubung pergaduhan di sebuah kedai runcit sekitar Olak Lempit, Banting, di sini, kira-kira pukul 10.45 malam pada 11 Januari lalu.
Katanya, mangsa yang turut bekerja sebagai kelindan lori dipukul sekumpulan suspek kerana disyaki mengedar dadah.
“Siasatan di lokasi kejadian menemui satu beg berisi 10 peket tiub syabu seberat 3.63 gram dianggarkan bernilai RM2,000 dibawa mangsa.
“Lelaki itu yang tidak sedarkan diri kemudiannya dibawa ke Hospital Banting sebelum dipindahkan ke HTAR untuk rawatan lanjut,” katanya pada sidang akhbar di Ibu Pejabat Polis Daerah Kuala Langat, hari ini.

Kata beliau, susulan itu polis kemudiannya menahan seorang suspek berusia 40 tahun di sebuah rumah sekitar Banting pada 13 Januari lalu kira-kira pukul 2.15 pagi.
Tambah Ahmad Ridhwan, polis bagaimanapun menerima maklumat daripada HTAR memaklumkan mangsa meninggal dunia pukul 2.15 pagi Isnin lalu.
Semakan mendapati mangsa turut mempunyai satu rekod lampu berkaitan kesalahan narkotik.
“Ekoran itu, soal siasat kemudiannya membawa penangkapan seorang lagi suspek berusia 31 tahun juga di sekitar Banting.
“Kedua-dua suspek merupakan pengawal keselamatan dengan salah seorang daripadanya mempunyai rekod lampau berkaitan dadah. Mereka kini direman selama enam hari,” katanya.
Jelas beliau, pihaknya kini sedang mengesan dua lagi suspek dipercayai terlibat kes tersebut.
“Kes kini disiasat mengikut Seksyen 302 Kanun Keseksaan,” ujarnya. -KOSMO!ONLINE


Tunggakan gaji pemain Melaka United sebanyak RM2.3 juta – PFAM
Oleh MUHAMAD ARDIE PUTRA SUHAIMI

19 Januari 2023, 5:41 pm
PETALING JAYA – Bekas pemain pasukan Melaka United masih lagi menanti tunggakan gaji hampir enam bulan dengan keseluruhan nilai sebanyak RM2.3 juta ketika ini.
Angka tersebut didedahkan Persatuan Pemain-Pemain Bola Sepak Profesional Malaysia (PFAM) selepas pihak pengurusan gagal melunaskan tunggakan tersebut meskipun pelbagai usaha telah dilakukan.
Menurut kenyataan PFAM, semalam (18 November) adalah tarikh akhir bagi notis yang dihantar ke Melaka United  untuk melunaskan tunggakan gaji yang dihadapi oleh pemain.
“Tunggakan gaji yang bermula daripada Julai sehingga Disember tahun lalu menyebabkan pemain Melaka United berdepan dengan situasi enam bulan tidak bergaji.
“Lebih mendukacitakan, pemain yang mempunyai komitmen bulanan terpaksa berhempas pulas untuk meneruskan kelangsungan diri dan keluarga sehingga berulang kali menerima panggilan daripada pihak bank untuk menyelesaikan pembayaran bulanan.
“Realiti yang dihadapi oleh pemain Melaka United amat mendukacitakan kerana sebagai pemain bola sepak profesional di dalam negara, mendapat bayaran gaji daripada majikan berdasarkan kepada persetujuan di dalam kontrak adalah hak yang sewajarnya dipenuhi.

“Mereka merayu seolah seolah meminta bantuan ataupun seolah olah mereka melakukan kesalahan untuk menerima gaji mereka sendiri,” kata PFAM dalam satu kenyataan sebentar tadi.
Selain itu, pada 4 November tahun lalu, keputusan sudah dikeluarkan oleh Majlis Resolusi Pertikaian Kebangsaan bagi kelab Melaka United untuk melunaskan jumlah satu bulan gaji terlebih dahulu namun sehingga kini, jumlah itu masih gagal untuk dibayar.
Kemelut kewangan yang dihadapi oleh pengurusan Sang Kancil turut menyaksikan Liga Bola Sepak Malaysia (MFL) membuat keputusan untuk menolak rayuan mereka mendapatkan lesen kebangsaan sekali gus tidak layak beraksi dalam Liga Super musim 2023. – KOSMO! ONLINE


Tiga lelaki ditahan selepas guna kad bank mangsa samun
Oleh AZAHAR HASHIM

19 Januari 2023, 5:25 pm
KULIM – Tiga lelaki ditahan kurang 24 jam selepas polis menerima laporan kes samun membabitkan seorang warga Bangladesh semalam.
Dalam kejadian di hadapan rumah pekerja pada Selasa lalu itu, mangsa dipukul tiga suspek terbabit sebelum dompetnya dilarikan.
Ketua Polis Daerah Kulim Superintendan Mohd. Redzuan Salleh berkata, polis menjalankan siasatan dan mengesan kad bank mangsa digunakan oleh pihak lain di Ipoh, Perak.
“Sepasukan anggota Jabatan Siasatan Jenayah Ibu Pejabat Polis Daerah Kulim kemudian bergegas ke lokasi terbabit lalu menahan tiga suspek berusia lingkungan 30-an kira-kira pukul 3 pagi tadi.
“Dalam serbuan itu polis merampas tiga resit pembelian barangan makanan yang menggunakan kad bank mangsa serta beberapa telefon bimbit,” katanya dalam satu kenyataan di sini hari ini.
Tambahnya, tiga suspek didapati mempunyai rekod jenayah lampau berkaitan jenayah dan dadah selain positif dadah jenis methamphetamine.

“Kes disiasat mengikut Seksyen 394 Kanun Keseksaan dan kesemua suspek direman selama lima hari sehingga 23 Januari ini,” katanya. – KOSMO! ONLINE.


Tujuh kedai makan kotor di Gua Musang diarah tutup
Oleh AIMUNI TUAN LAH

19 Januari 2023, 5:36 pm
GUA MUSANG – Tujuh buah premis menjual makanan di daerah ini diarah tutup selama dua minggu selepas didapati tidak mencapai tahap kebersihan yang ditetapkan.
Pengarah Jabatan Kesihatan Negeri Kelantan (JKNK), Dr. Zaini Hussin berkata, kesemua premis itu ditutup mengikut Seksyen 11 Akta Makanan 1983 semasa Operasi Bersepadu Premis Bersih Siri 01/2023 yang dijalankan selama dua hari bermula kelmarin.
Katanya, sebanyak 71 premis makanan di sekitar Bandar Baru Gua Musang, Bandar Lama Gua Musang, Chiku, Paloh, Taman Tropika dan Dataran Kesedar diperiksa sepanjang operasi tersebut.
“70 anggota penguat kuasa JKNK yang menjalankan pemeriksaan mendapati sebahagian pemilik premis makanan tidak mematuhi elemen penting kebersihan yang boleh mengancam kesihatan pengguna.
“Selain itu, sebanyak 98 notis kompaun telah dikeluarkan kepada pemilik premis dan pengendali makanan atas pelbagai kesalahan yang melanggar Peraturan-Peraturan Kebersihan Makanan 2009,” katanya dalam satu kenyataan di sini hari ini.
Menurut Zaini, antara kesalahan yang tertinggi dicatatkan dalam operasi itu adalah mengikut Peraturan 32(1)(b) iaitu kegagalan pengendali makanan memakai pakaian yang lengkap semasa mengendali makanan dengan sebanyak 67 notis kompaun telah dikeluarkan.

Katanya, kesemua notis kompaun yang ditawarkan berjumlah RM18,150.
“Sebahagian pemilik premis makanan yang didapati tidak mematuhi tahap kebersihan akan diberi bimbingan bagi meningkatkan tahap kebersihan kedai mereka,” katanya. – KOSMO! ONLINE.


Ramai doktor muda mahu ke luar negara
Oleh ZULKIFLI MANZOR

19 Januari 2023, 5:34 pm
PETALING JAYA – Ramai graduan perubatan Malaysia mengintai peluang kerjaya di luar negara kerana mempunyai persepsi tiada masa depan menjadi doktor pakar di negara ini.
Presiden Persatuan Alumni Doktor Universiti Sains Malaysia (PADU), Prof. Datuk Dr. Jafri Malin Abdullah berkata, kebanyakan doktor muda merungut tiada hala tuju laluan kerjaya dan sistem kontrak ditawarkan masih tidak jelas dan tiada ketelusan.
“Ini sekali gus menjadi faktor graduan perubatan atau doktor pakar memilih keluar daripada perkhidmatan Kementerian Kesihatan Malaysia (KKM) dan berhijrah ke luar negara yang menawarkan peluang lebih luas menjadi doktor pakar.
“Golongan itu tertarik untuk berkhidmat di luar berikutan tawaran gaji dan kerjaya yang lebih jelas seperti di Singapura dan ada juga graduan tempatan membina kerjaya di beberapa negara lain seperti Australia, United Kingdom dan Ireland.
“Kemungkinan penghijrahan bukan disebabkan faktor kewangan atau peluang kerja semata-mata, sebaliknya tekanan emosi, psikologi, mengalami burn-out, bosan dengan persekitaran kerja tidak positif atau menanggung beban kerja bukan klinikal,” katanya dalam satu kenyataan, hari ini.
Jafri Malin berkata, penghijrahan golongan doktor dan kakitangan perubatan tempatan ke luar negara adalah kerugian besar buat negara dalam aspek wang dan modal insan.

Justeru, katanya, perlu ada kajian menyeluruh untuk memahami isu penghijrahan doktor serta mengenal pasti secara terperinci dan objektif permasalahan sebenar.
“Kerajaan perlu melaksanakan pembangunan modal insan terhadap sistem perubatan dengan tidak menganggap peruntukan dikeluarkan kerajaan satu perbelanjaan yang tidak menguntungkan,” katanya.
Bagaimanapun, katanya, PADU menyambut baik pengumuman Menteri Kesihatan, Dr. Zaliha Mustafa, berhubung tawaran 4,914 jawatan tetap tahun ini terdiri daripada 4,263 pegawai perubatan, 335 pegawai pergigian dan 316 bagi pegawai farmasi.
“Ia adalah satu langkah besar ke arah yang betul bertujuan menyelesaikan masalah jawatan tetap doktor kontrak,” katanya. – KOSMO! ONLINE


Mahkamah: “Permohonan minta tangguh, munasabah ” – Muhammad Shafee
Oleh NUZULSHAM SHAMSUDDIN

19 Januari 2023, 5:53 pm
PUTRAJAYA – Peguam terkemuka, Tan Sri Muhammad Shafee Abdullah, hari ini berhujah permohonan penangguhan rayuan oleh peguam, Datuk Hisyam Teh Poh Teik ketika merayu bagi pihak Najib adalah munasabah.
Ini kerana secara amalan, ia bukan sesuatu yang luar biasa untuk mahkamah memberikan penangguhan atas dasar peguam itu baharu dilantik.
Malah katanya, pihak pendakwaan sendiri tidak membantah permohonan penangguhan itu.
“Mungkin kerana, pendakwaan sendiri menyedari kewajaran permohonan penangguhan oleh pasukan peguam dan peguam cara baharu, berdasarkan pengalaman mereka sendiri dalam pelbagai kes di mahkamah, termasuk Mahkamah Persekutuan.
“Oleh itu, agak pelik apabila Mahkamah Persekutuan tidak memberikan penangguhan antara tiga ke empat bulan bagi membolehkan peguam cara dan peguam bela baharu bersedia dengan baik,” katanya.
Muhammad Shafee berkata demikian semasa berhujah di hadapan lima panel hakim di Mahkamah Persekutuan di sini, yang diketuai Hakim Besar Sabah dan Sarawak Datuk Abdul Rahman Sebli.

Hakim lain yang turut bersidang ialah tiga Hakim Mahkamah Persekutuan iaitu Datuk Vernon Ong Lam Kiat, Datuk Rhodzariah Bujang dan Datuk Nordin Hassan serta Hakim Mahkamah Rayuan Datuk Abu Bakar Jais.
Lima panel hakim itu akan mendengar semakan yang difailkan Najib yang mana kelima-limanya panel yang berlainan dengan panel hakim yang mengekalkan keputusan terdahulu.
Berhujah lanjut, Muhammad Shafee berkata, tiada dakwaan atau terbukti bahawa permohonan penangguhan itu adalah satu muslihat untuk melengah-lengahkan prosiding.
Katanya, tindakan Mahkamah Persekutuan ketika itu yang tergesa-gesa semasa prosiding memutuskan keputusan telah mendatangkan kecurigaan.
Prosiding seterusnya bersambung 20 Februari ini.
Untuk rekod pada 18 Ogos tahun lalu, ketika rayuan akhir kes SRC, peguam Hisyam memohon untuk menarik diri daripada mewakili Najib jika penangguhan prosiding tidak dibenarkan.
Pada masa sama, beliau turut merayu supaya diberikan masa yang wajar untuk mengkaji dan melakukan persiapan sebelum mengemukakan hujahan rayuan.
Bagaimanapun, Mahkamah Persekutuan ketika itu menolak permohonan Hisyam.
Ketua Hakim Negara, Tun Tengku Maimun Tuan Mat, yang mengetuai panel lima Hakim Mahkamah Persekutuan, ketika membacakan keputusan berkata, mahkamah mempunyai kuasa budi bicara untuk menolak permohonan berkenaan.
Katanya, tindakan peguam menarik diri daripada mewakili anak guamnya dalam keadaan di mana tindakan penarikan diri itu boleh mengganggu kecekapan dan fungsi mahkamah.
Pada 6 September 2022, bekas ahli Parlimen Pekan itu memfailkan semakan terhadap keputusan panel lima hakim yang diketuai Ketua Hakim Negara, Tun Tengku Maimun Tuan Mat atas alasan haknya untuk mendapatkan perbicaraan adil sebagaimana dinyatakan dalam Perlembagaan Persekutuan telah dinafikan.
Pada 23 Ogos 2022, panel lima hakim yang diketuai Hakim Tengku Maimun sebulat suara mengekalkan sabitan salah dan hukuman penjara 12 tahun serta denda RM210 juta yang dikenakan terhadap Najib, sebelum ini.
Turut bersidang pada tarikh tersebut ialah Hakim Besar Sabah dan Sarawak, Tan Sri Abang Iskandar Abang Hashim dan hakim-hakim Mahkamah Persekutuan, Datuk Nallini Pathmanathan, Datuk Mary Lim Thiam Suan dan Datuk Mohamad Zabidin Mohd. Diah.
Dengan keputusan tersebut, Najib mula menjalani hukuman penjaranya di Penjara Kajang pada tarikh yang sama.
Antara alasan yang dikemukakan Najib dalam notis usul semakan itu ialah Hakim Mahkamah Tinggi yang mendengar dan memutuskan kes itu, Datuk Mohd. Nazlan Mohd. Ghazali (kini Hakim Mahkamah Rayuan) mempunyai konflik kepentingan apabila mendengar perbicaraan itu kerana beliau merupakan bekas Kaunsel Kumpulan Maybank yang memberikan pinjaman kepada syarikat 1Malaysia Development Berhad (1MDB).
Beliau juga menyatakan, pasukan pembelaan yang baharu tidak diberikan ruang dan peluang untuk bersedia sebelum boleh berhujah dalam rayuan akhir itu.
Najib juga mendakwa pendengaran rayuan akhir itu telah dijalankan secara sebelah pihak (ex-parte) apabila tiada hujahan daripada pihak pembelaan.
Selain itu, berlaku konflik kepentingan apabila Hakim Tengku Maimun enggan menarik diri daripada mendengar rayuan tersebut sedangkan suaminya, Datuk Zamani Ibrahim, dengan menunjukkan rasa tidak senang terhadap Najib sejak Mei 2018.
Oleh itu, Najib antara lain memohon agar beliau dilepas dan dibebaskan daripada sabitan dan hukumannya sehingga semakan itu diputuskan.
Selain itu, Najib juga memohon agar beliau dilepas dan dibebaskan daripada sabitan serta hukuman dan kes penyelewengan dana SRC International dibicarakan semula di hadapan hakim yang lain. – KOSMO! ONLINE


2 lelaki maut ketika tonton acara sabung ayam
Oleh KOSMO!

19 Januari 2023, 6:00 pm
NEW DELHI – Dua lelaki di India maut ketika menonton perlawanan sabung ayam selepas terkena tikaman pisau yang dipasang pada kaki haiwan tersebut, lapor akhbar New York Post semalam.
Kedua-dua mangsa dilaporkan mati dengan keadaan berlumuran berdarah selepas ‘dilibas’ oleh ayam-ayam jantan yang mengambil bahagian, lapor akhbar New India Express.
Kedua-dua insiden itu berlaku pada Ahad lalu semasa sambutan perayaan Hindu Makar Sankrati.
Dalam kejadian pertama, Gande Suryapraksha Rao, 43, telah mengikat bilah pada ayam jantan laganya sebelum ia bergaduh dengan ayam lain.
Gande maut akibat terkena pisau apabila ayam jantan itu ditakutkan oleh orang ramai, yang menyebabkan ia terbang ke udara dan hinggap ke atas mangsa.
Kakinya turut dikelar dengan teruk sehingga berdarah dan disahkan meninggal dunia walaupun selepas dikejarkan ke hospital terdekat.

Dalam kemalangan kedua, seorang penonton acara sabung ayam di daerah Godavari Timur, yang dikenal pasti sebagai K. Padmaraju turut dilibas di tangan dan menyebabkannya berlumuran darah. – Agensi


Piala Dunia: Giliran New Zealand mangsa Malaysia
Oleh MUHAMMAD ZUHAILY BADLISHAH

19 Januari 2023, 5:22 pm
BHUBANESWAR – Malaysia membuktikan kehebatan sebenar apabila menjinakkan pasukan ranking kesembilan dunia, New Zealand 3-2 pada aksi Piala Dunia Hoki 2023 di Stadium Kalinga sebentar tadi.
Kejayaan itu mengesahkan status skuad hoki negara sebagai naib juara Kumpulan C dan mara ke peringkat cross over menentang pasukan ketiga Kumpulan D sama ada India, England atau Sepanyol pada Ahad ini.
Malaysia yang menghuni ranking ke-11 dunia, meraih dua gol dalam perlawanan itu menerusi jaringan padang Faizal Saari (m-9) dan pukulan sudut penalti Muhammad Razie Abd. Rahim pada minit ke-43.
Bagaimanapun, The Black Sticks bangkit menyamakan kedudukan dengan dua gol pantas dalam tempoh seminit menerusi Hayden Phillips dan Sam Lane pada minit ke-52 serta 53.
Faizal kemudiannya muncul wira buat skuad negara apabila meledak gol kemenangan ketika aksi berbaki tiga minit lagi sebelum tamat. – KOSMO ONLINE


KPDN panggil Touch n’ Go berhubung isu kad prabayar visa
Oleh MUHAMMAD NAJIEB AHMAD FUAD

19 Januari 2023, 5:19 pm
PETALING JAYA – Kementerian Perdagangan Dalam Negeri dan Kos Sara Hidup (KPDN) akan memanggil Touch n’ Go Malaysia untuk meneliti isu berhubung kad prabayar visa tidak boleh digunakan bagi tujuan pembayaran tol dan pengangkutan awam.
Menterinya, Datuk Seri Salahuddin Ayub berkata, ia berikutan terdapat banyak aduan diterima olehnya berkenaan perkara tersebut dan penjelasan pihak syarikat itu kepada KPDN akan diadakan esok.
“Saya telah menerima banyak aduan berkenaan perkara ini dan saya telah maklumkan bahagian penguat kuasa untuk meneliti isu ini dengan serius.
“Pihak penguat kuasa akan memanggil Touch n’ Go Malaysia untuk hadir dan memberi penjelasan kepada KPDN esok pagi,” katanya di laman Facebook, hari ini.
Beliau berharap pertemuan esok akan menyelesaikan masalah yang dihadapai oleh pengguna.
“Saya sentiasa peka dalam menerima aduan pengguna, dan mengharapkan agar kerjasama antara KPDN and TnG boleh menyelesaikan aduan ini dengan segera,” ujarnya.

Semalam, media melaporkan, Touch ‘n Go telah mengesahkan bahawa kad prabayar visanya yang baru dilancarkan tidak boleh digunakan untuk membayar tol lebuh raya atau pengangkutan awam.
Menurut laporan dalam talian oleh Amanz, Touch n’ Go tidak dapat menyepadukan kedua-dua ciri Touch ‘n Go dan Visa Paywave NFC kerana isu gangguan yang ditemui semasa fasa pembangunan awal. – KOSMO! ONLINE


EBTG album pertama selepas 24 tahun
Oleh MOHD. HAIKAL ISA

19 Januari 2023, 5:13 pm
PETALING JAYA – Duo antarabangsa, Everything About The Girl (EATG), meluahkan rasa lega akhirnya berjaya menghasilkan sebuah album penuh selepas 24 tahun menanti peluang tersebut.
Menurut Tracey Thorn, tentunya dia dan Ben Watt tidak dapat lari daripada tekanan kerana perjalanan untuk mereka menghasilkan album berjudul Fuse dirasakan cukup lama.
“Kami memulakan projek album ini pada Mac 2021. Tekanan semestinya ada, apalagi peminat juga sudah begitu lama menanti kehadiran buah tangan ini daripada kami.
“Mahu atau tidak, kami cuba juga memenuhi permintaan mereka. Jadi dengan semangat yang ada dan hati yang terbuka meskipun pada masa yang sama kami tak pasti apa penerimaan pendengar terhadap album ini, kami tetap teruskan dan cuba berikan yang terbaik,” katanya.
Menurut Tracey lagi, dia dan Ben menjalankan proses rakaman album terbabit di kediaman mereka bersama jurutera muzik, Bruno Ellingham.
“Dua bulan pertama proses karya-karya lagu dijalankan, kami merancang untuk menamakan album ini dengan judul TREN (Tracey dan Ben). Tetapi, selepas seketika, kami pilih untuk berikan nama Fuse untuk album ini.

“Ia dirasakan sesuai kerana kebanyakan trek lagu dalam album ini ada suntikan bunyian atmosferik terutama untuk lagu When You Mess Up dan Interior Space.
“Begitu juga dengan lagu Nothing Left To Lose dan Caution To The Wind. Bagi saya, lirik-lirik di dalam album ini juga berbeza daripada apa yang peminat pernah dengar sebelum ini,” katanya.
Mengakui hal tersebut, Ben pula berkata, dia benar-benar menikmati momen sepanjang proses karya album ini dihasilkan.
“Bagi saya semuanya mengujakan. Apa yang boleh dikatakan, album ini tidak hanya tentang kami berdua. Namun buat pendengar, mereka akan tahu, inilah ‘bunyi’ kami. Bunyi Everything But The Girl,”katanya.
Untuk info, EBTG mula menembusi pasaran muzik Indie United Kingdom (UK) sekitar tahun 1982 menerusi lagu saduran pertama mereka berjudul Cole Porter’s Night and Day.
Tidak menunggu lama, EBTG kemudiannya muncul dengan sebuah album emas pada sekitar era yang sama sebelum menghasilkan Amplified Heart pada tahun 1994.
Album tersebut mencipta kejayaan menerusi lagu-lagu hit seperti Missing dan The sparkling Walking Wounded. – KOSMO! ONLINE


‘Raja judi’ Macau dihukum penjara 18 tahun
Oleh KOSMO!

19 Januari 2023, 5:00 pm
MACAU – Seorang ‘raja judi’ di Macau dijatuhi hukuman penjara 18 tahun kerana menjalankan sebuah empayar perjudian haram, lapor laman berita Wion News semalam.
Pengerusi Suncity Group, Alvin Chau, 48, bertanggungjawab merintis industri junket yang membawa pelanggan judi dari tanah besar China ke Macau.
Pengendali junket biasanya menerima komisen sama ada dalam bentuk wang tunai atau ganjaran bukan kewangan lain daripada kasino.
Alvin ialah pengerusi Suncity Group sehingga Disember 2021, sebulan selepas penahanannya.
Laporan oleh agensi berita AFP mengatakan bahawa pendakwa raya mendakwa Alvin dengan 289 pertuduhan penipuan, pengubahan wang haram dan perjudian haram.
Hakim Lou Ieng Ha mendapati lelaki berusia 48 tahun itu bersalah kerana menipu, menjalankan sindiket jenayah dan mengendalikan pertaruhan haram.

Bagaimanapun, beliau membebaskan Alvin dari tuduhan pengubahan wang haram.
Selain hukuman penjara, Alvin juga diperintahkan membayar AS$834 juta (RM3.6 bilion) kepada kerajaan Macau dan AS$275 juta (RM1.19 bilion) kepada lima daripada enam pengendali kasino di bandar itu.
Peguam Chau berhujah bahawa beliau tidak mengendalikan sebarang perjudian haram atau melakukan pengubahan wang haram, sambil menambah bahawa tiada seorang pun daripada ahli Kumpulan Suncity mempromosikan perjudian di tanah besar China. – Agensi


390 batang kayu balak haram dirampas
Oleh CHERINE JON

19 Januari 2023, 5:02 pm
MUKAH- Sebanyak 390 batang kayu balak pelbagai saiz dirampas daripada kegiatan pembalakan haram di kawasan pinggir hutan Selangau, Batu 45, Sungai Kua, Jalan Sibu-Selangau.
Ketua Polis Daerah Mukah, Deputi Superintendan Muhamad Rizal Alias berkata rampasan dibuat dalam serbuan yang dijalankan oleh pasukan daripada Batalion 10, Pasukan Gerakan Am (PGA) Sibu pada pukul 4.30 petang semalam, berdasarkan maklumat dan hasil risikan.
“Hasil pemeriksaan mendapati kesemua kayu balak itu tidak mempunyai cop dari Jabatan Hutan serta menjalankan aktiviti pembalakan tanpa permit yang sah,” katanya dalam kenyataan, hari ini.
Beliau menambah pasukan serbuan turut merampas dua buah jentolak, tiga buah jengkaut, sebuah trak dan dua buah lori.
Katanya anggaran nilai keseluruhan rampasan berjumlah lebih RM1.9 juta.
Pada masa sama, Muhamad Rizal berkata seorang pekerja iaitu lelaki tempatan berumur 49 tahun turut ditahan, yang didapati berada di kawasan berkenaan semasa serbuan dijalankan.

Katanya tangkapan dan rampasan telah diserahkan kepada Jabatan Hutan Wilayah Sibu untuk tindakan lanjut di bawah Ordinan Perhutanan Sarawak 2015. -KOSMO! ONLINE.


RM3.13 juta peruntukan baik pulih masjid, surah di Johor
Oleh MOHAMAD FAIZAL HASHIM

19 Januari 2023, 5:20 pm
JOHOR BAHRU – Kerajaan negeri meluluskan peruntukan sebanyak RM3.13 juta bagi membaik pulih 20 buah masjid dan 53 surau yang telah membuat permohonan pada tahun lalu.
Pengerusi Jawatankuasa Hal Ehwal Agama Negeri Johor, Mohd. Fared Mohd. Khalid berkata, ada beberapa permohonan lain yang diterima tetapi ditolak kerana ada kesilapan teknikal dan perlu membuat permohonan baharu.
Beliau berkata, Jabatan Agama Islam Negeri Johor (JAINJ) mengalu-alukan kariah masjid dan surau yang daif untuk tampil membuat permohonan bagi menambah baik kemudahan di rumah ibadat masing-masing.
“Kebanyakan masjid ini akan dinilai oleh JAINJ sebelum peruntukan dikeluarkan menerusi Tabung Pengurusan Masjid Johor (TPMJ) untuk menjalankan kerja baik pulih.
“Sekiranya mustahak dan perlu diberikan keutamaan, ia akan diberikan perhatian untuk ditambah baik bergantung penilaian yang dilakukan oleh JAINJ,” katanya.
Beliau berkata demikian kepada pemberita selepas perhimpunan bulanan agensi Hal Ehwal Agama Islam Johor, di Pusat Islam Iskandar, di sini hari ini.

Pada program tersebut, Mohd. Fared turut menyempurnakan penyerahan Sumbangan RM2.5 juta oleh Perbadanan Islam Johor (PIJ) bagi pembinaan Masjid Al-Muhajirin Kampung Melayu Bukit Batu, Kulai, di sini.
Mohd. Fared berkata, sebagai contoh, Masjid Al-Muhajirin ini adalah antara masjid uzur yang akan dibina semula dalam masa terdekat.
Katanya, masjid yang berusia 74 tahun itu strukturnya yang diperbuat daripada papan sudah berada dalam keadaan uzur dan tidak mampu menampung jumlah jemaah yang ramai.
“Jumlah peruntukan untuk membina semula masjid ini menelan kos RM3.3 juta, sejumlah RM2.5 juta disumbangkan oleh PIJ melalui Tabung Wakaf Rakyat Johor manakala RM1.2 juta pula disumbangkan menerusi kutipan awam.
“Jadi, tak banyak baki yang kita perlu kumpul dan yakin jumlah ini sudah boleh dimulakan kerja pembinaan bagi masjid untuk dibina semula dan mampu menempatkan jumlah jemaah yang lebih ramai,” katanya.
Masjid yang menjadi tumpuan musafir itu dijangka mampu menampung sehingga 500 jemaah pada satu masa.-KOSMO! ONLINE


Pelajar hilang selepas solat Jumaat kini di Johor
Oleh AZMI NORDIN

19 Januari 2023, 5:08 pm
SERDANG – Pelajar Universiti Putra Malaysia (UPM) yang dilaporkan hilang selepas solat Jumaat lalu kini dipercayai berada di sekitar Tampoi, Johor.
Bukan itu sahaja, pihak polis turut menemui motosikal jenis Yamaha LC135 milik pelajar tersebut di ruangan parkir Terminal Bersepadu Selatan (TBS), hari ini.
Ketua Polis Daerah Serdang, A. A Anbalagan berkata, keberadaan Mohd Irfan Hakimi Azhar, 22 yang dilaporkan hilang, dikesan selepas transaksi kad debit miliknya dilakukan di Tampoi.
“Hasil semakan rakaman televisyen litar tertutup (CCTV) di beberapa premis daerah berkenaan, pelajar tersebut dilihat ada bersama seorang individu lain dipercayai rakannya.
“Polis juga berjaya menemui motosikal jenis Yamaha LC135 yang dinaiki pelajar itu sebelum hilang ditinggalkan di TBS, sebentar tadi,” katanya kepada pemberita selepas merasmikan Op Selamat Ke-19 peringkat Ibu Pejabat Polis Daerah (IPD) Serdang, di sini, hari ini.
Terdahulu, media melaporkan seorang pelajar UPM dilaporkan hilang selepas pergi solat Jumaat dengan menunggang motosikal.

Anbalagan dipetik berkata, ayah pelajar berkenaan menghubungi anaknya untuk bertanyakan khabar tentang kehidupan seharian di UPM pada pukul 9 pagi Jumaat lalu, namun tiada sebarang jawapan.
Katanya, rakan sebilik Mohd Irfan memaklumkan kali terakhir dilihat adalah semasa dia pergi solat Jumaat dengan menunggang sebuah motosikal jenis Yamaha LC135.
Sehingga kini, Mohd Irfan masih belum pulang ke rumah atau balik ke bilik penginapan di UPM serta masih gagal dihubungi oleh ahli keluarga. – KOSMO! ONLINE.


Bomba ambil sampel kebakaran enam rumah
Oleh ASLIZA MUSA

19 Januari 2023, 5:10 pm
IPOH – Jabatan Bomba dan Penyelamat Malaysia (JBPM) Perak telah mengambil beberapa sampel kebakaran melibatkan enam buah rumah di Jalan Bagan Ikan, Bagan Datuk Isnin lalu untuk dianalisis.
Pengarah JBPM negeri, Azmi Osman berkata, sampel itu telah pun dihantar ke makmal bagi mengetahui punca sebenar kebakaran yang meragut nyawa seorang lelaki warga emas.
Katanya, keputusan analisis tersebut akan diketahui dalam tempoh satu atau dua minggu lagi.
“Setakat ini, siasatan di lokasi kebakaran mendapati tiada sebarang unsur jenayah yang boleh dikaitkan dengan kejadian tersebut,” katanya ketika ditemui pada Kempen Pemeriksaan Menghapus Bahaya Kebakaran sempena musim perayaan Tahun Baharu Cina di Tokong Kwan Yin Tong dekat sini hari ini.
Dalam kejadian sekitar pukul 6.42 pagi itu, mangsa, Ong Chok Seng, 83, ditemui rentung setelah terperangkap di dalam bilik di rumahnya.
Dalam kebakaran melibatkan lima buah rumah lain itu, cucu perempuan mangsa berusia 24 tahun mengalami kecederaan di lutut dipercayai ketika menyelamatkan diri.

Sementara itu dalam perkembangan berlainan, Azmi mengingatkan orang ramai yang berhasrat ke Pulau Giam di Pulau Pangkor agar peka dan sentiasa berwaspada kepada pasang surut air laut.
Katanya, mereka disaran agar mendapat maklumat yang tepat daripada agensi berkaitan terutama Jabatan Laut sebelum berjalan kaki ke pulau berkenaan.
“Bagi memastikan keselamatan pengunjung, kita telah melaksanakan pelan kontingensi dan tahap keselamatan di kawasan itu melalui Balai Bomba dan Penyelamat (BBP) Pulau Pangkor.
“Selain itu, kita akan meletakkan pasukan bersama peralatan menyelamat yang asas untuk bersedia, sekiranya berlaku insiden tidak diingini, kita dapat tanganinya dengan lebih cepat,” katanya. – KOSMO! ONLINE.


Lelaki rentung dalam kebakaran sebuah rumah
Oleh ROSLIZA MOHAMED

19 Januari 2023, 5:16 pm
KOTA BHARU – Seorang lelaki ditemui rentung selepas rumahnya terbakar dalam kejadian di Kampung Huda, Jalan Sultan Yahya Petra di sini hari ini.
Dalam kejadian kira-kira pukul 1 tengah hari itu, mangsa berusia dalam lingkungan awal 40-an yang tidak sihat akibat kemalangan dipercayai terperangkap di dalam sebuah bilik.
Ketua Balai Bomba dan Penyelamat (BBP) Kota Bharu, Zukeri Shafie berkata, seramai 14 pegawai dan anggota bomba bergegas ke lokasi kejadian selepas menerima panggilan kecemasan kira-kira pukul 1.04 tengah hari.
Menurutnya, anggota bomba menjalankan kerja-kerja memadam api marak yang membakar rumah tersebut.
“Difahamkan, keluarga mangsa termasuk kedua ibu bapanya turut berada di rumah berkenaan, namun mereka sempat menyelamatkan diri.
“Api yang merebak dengan cepat menyebabkan mangsa tidak sempat keluar untuk menyelamatkan diri. Mayat mangsa yang ditemui di dalam sebuah bilik diserahkan kepada pihak polis untuk tindakan lanjut,” katanya ketika dihubungi Kosmo! sebentar tadi.

Menurut Zukeri, kebakaran itu turut menusnahkan 90 peratus bahagian rumah tersebut.
Katanya, punca kebakaran dan jumlah kerugian masih dalam siasatan. – KOSMO! ONLINE.


Gangguan air: Penduduk Felda Kerteh kecewa dibekal air berkeladak
Oleh NIK NUR IZZATUL HAZWANI NIK ADNAN

19 Januari 2023, 5:06 pm
DUNGUN – Lebih 5,000 penduduk Felda Kerteh 2 dan 3 di sini yang mengalami gangguan air bersih berikutan kerosakan paip pecah di Jambatan Paka semalam merungut apabila dibekalkan air kurang berkualiti oleh Syarikat Air Terengganu (Satu).
Rata-rata bekalan air yang terdapat di dalam tangki statik disediakan di kawasan tersebut didapati berkeladak dan berwarna keruh seperti teh O.
Salah seorang penduduk, Wan Ayu Nazira Wan Nawang, 23, yang menetap di Felda Kerteh 2 di sini mendakwa kecewa dengan kualiti bekalan air alternatif dibekalkan tersebut sehingga terpaksa membeli air mineral.
“Kami mula terima bekalan air pagi ini setelah lebih 15 jam terputus bekalan akibat insiden paip pecah tersebut tetapi malangnya kualitinya teruk.
“Tidak sanggup saya ambil untuk kegunaan memasak, minum mahupun mandi. Lagipun kulit anak saya sensitif kerana menghidap ekzema,” dakwanya ketika ditemui Kosmo! di sini hari ini.
Seorang lagi penduduk, Zainudin Ali, 71, mendakwa, walaupun kecewa, dia terpaksa juga menadah juga air berkeladak berkenaan kerana tiada pilihan lain.

“Warna airnya memang keruh, saya harap pihak berwajib tukar dengan bekalan air lebih bersih. Saya bimbang kesihatan kami terganggu, lagi pun gangguan air ini selama seminggu,” katanya.
Kosmo! Online semalam melaporkan penduduk Paka, Felda Kerteh 2 dan 3 serta Ketengah Jaya akan mengalami gangguan bekalan air selama seminggu ekoran kerosakan paip utama berkenaan.
Paip berukuran 700 millimeter itu patah selepas dilanggar tongkang penyelenggaraan sewaktu kerja-kerja membaik pulih struktur sokongannya dilakukan pada pukul 2 petang. – KOSMO! ONLINE.


Trafik sesak di Lebuh Raya Utara Selatan
Oleh TUAN NURHIDAYAH TUAN AB.GHANI

20 Januari 2023, 9:02 pm
PETALING JAYA – Aliran trafik dilaporkan sesak di Lebuh Raya Utara Selatan susulan pertambahan kenderaan seperti yang dijangkakan sebelum ini.
Lembaga Lebuh Raya Malaysia (LLM) menerusi laman Twitter memaklumkan, di [email protected], terdapat kemalangan berlaku di Kilometer (KM) 267 arah Utara dari Ipoh Selatan ke Ipoh Utara sehingga mengakibatkan lorong kiri terhalang.
Katanya, trafik perlahan dari arah Utara di Hentian Rehat dan Rawat (R&R) Sungai Buloh ke Hospital Sungai Buloh, Bidor ke Tapah, Kuala Kangsar ke Bukit Berapit dan Juru ke Permatang Pauh.
“Sementara di [email protected], kenderaan dilihat bergerak perlahan dari arah Utara Skudai ke Kulai dan Sedenak ke Hentian R&R Simpang Renggam.
“Seterusnya, arah Selatan, Hentian Pedas Linggi (SB) ke Hentian Pedas Linggi (NB),” jelas LLM. – KOSMO! ONLINE


Penternak rugi 13 ekor kambing rentung dalam kebakaran
Oleh DIYANATUL ATIQAH ZAKARYA

20 Januari 2023, 10:38 pm
JASIN – Seorang penternak menanggung kerugian hampir RM20,000 apabila 13 ekor kambing ternakannya mati dalam kebakaran sebuah kandang di Jalan Datuk Nawar, Kampung Ayer Tawar, di sini, petang tadi.
Menurut Komander Operasi dari Balai Bomba dan Penyelamat (BBP) Merlimau, Pegawai Bomba Kanan II (KUP) Mohd. Nurazmi Nasir, panggilan kecemasan diterima pihaknya pada pukul 4.09 petang.
Katanya, sepasukan jentera bersama lima pegawai dan anggota dikejarkan ke lokasi sebelum tiba tujuh minit kemudian.
“Setiba di lokasi kita dapati benar terdapat kebakaran kandang kambing berkeluadan 30×30 kaki persegi.
“Sebanyak 13 ekor kambing mati dan sembilan ekor dapat diselamatkan,” katanya ketika dihubungi pemberita di sini, hari ini.
Kambing yang mati dalam kejadian kebakaran kandang di Jalan Datuk Nawar, Kampung Ayer Tawar, Melaka, petang tadi.
Mengulas lanjut, beliau berkata, difahamkan pemilik dianggarkan mengalami kerugian hampir RM12,000 dalam kejadian tersebut.

“Nilai sebenar kerugian masih belum diperolehi, namun kita anggarkan bagi seekor ternakan itu berharga antara RM1,000 sehingga ke RM1,500.
“Punca kebakaran juga masih dalam siasatan pasukan penyiasat,”katanya.
Jelasnya, operasi tamat sepenuhnya pada pukul 6.15 petang dan jentera bergerak semula ke BBP selepas memastikan tiada bahaya lain. – KOSMO! ONLINE


Lelaki hanyut sebulan di laut bertahan dengan makan sos, kiub Maggi
Oleh KOSMO!

20 Januari 2023, 9:00 pm
SANTO DOMINGO, Dominica – Seorang lelaki dari Dominica yang hilang di laut selama hampir sebulan berjaya diselamatkan selepas bertahan hidup dengan hanya memakan sos tomato, serbuk bawang putih dan kiub perasa Maggi, lapor akhbar New York Post semalam.
Elvis Francois, yang diselamatkan dari botnya minggu ini turut meminum air hujan yang ditadah menggunakan kain sepanjang 24 hari berada di Laut Caribbean.
Lelaki berusia 47 tahun itu terkandas pada Disember tahu lalu apabila arus kuat menghanyutkan botnya ke laut ketika dia membuat pembaikan di pulau St. Martin di Antillen Belanda.
“Saya menghubungi rakan-rakan saya, mereka cuba menghubungi saya tetapi saya hilang isyarat.
“Tiada apa yang mampu dilakukan selain duduk dan menunggu,” jelas Francois dalam sebuah video yang dikeluarkan oleh Tentera Laut Colombia.
Francois akhirnya dikesan oleh sebuah pesawat yang lalu selepas dia menggunakan cermin sebagai isyarat dan menulis perkataan ‘help’ pada bot, kata pegawai.

Sebuah kapal kontena melalui kawasan itu lalu mengambilnya di lokasi sejauh kira-kira 120 batu nautika dari barat laut bandar Cartagena, kata pegawai tentera laut.
Sebelum diselamatkan, Francois berkata, dia terpaksa mengeluarkan air secara konsisten daripada bot supaya ia tidak tenggelam. Dia juga cuba menyalakan api sebagai isyarat kecemasan tetapi gagal.
Komander Carlos Urbano Montes berkata, Francois berada dalam keadaan sihat selepas menjalani pemeriksaan kesihatan tetapi telah kehilangan berat badan.
Tentera laut berkata, selepas pemeriksaan perubatan, Francois akan diserah kepada pegawai imigresen supaya boleh dihantar pulang ke Dominica. – Agensi


‘Anak antoo’ masuk perangkap lumba haram di P. Pinang
Oleh KOSMO!

20 Januari 2023, 9:49 pm
GEORGE TOWN – Kegiatan pelesit rempit atau lebih popular dengan panggilan ‘anak antoo’ di negeri ini menunjukkan aksi berani dengan berlumba haram akhirnya masuk perangkap apabila ditahan polis awal pagi tadi.
Ketiga-tiga pemuda terbabit diberkas sepasukan polis menerusi Ops Samseng Jalanan oleh Bahagian Siasatan dan Penguatkuasaan Trafik, Ibu Pejabat Polis Barat Daya (IPD BD) bermula seawal pukul 12 tengah malam hingga 5 pagi.
Menerusi kenyataan di facebook IPD BD, operasi tersebut diketuai seorang pegawai dan enam anggota dengan melibatkan lokasi di Jalan Tengah, Bayan Baru dan Lebuh Raya Tun Dr Lim Chong Eu dekat pantai Seagate.
“Hasil pemerhatian polis, terdapat kumpulan motosikal yang menunggang secara zig zag dan beraksi membongkokkan badan selari dengan handle dan menjejaskan pandangan hadapan serta jelas berbahaya kepada diri mereka serta pengguna jalan raya yang lain.
“Dalam operasi tersebut, tiga remaja lelaki berusia 17 tahun telah ditahan di bawah Seksyen 42 Akta Pengangkutan Jalan 1987. Kesemua mereka dibawa ke Balai Trafik Bayan Lepas untuk tindakan selanjutnya,” kata kenyataan itu hari ini.
Selain itu, sebanyak 11 keping saman turut dikeluarkan atas lain-lain kesalahan.

Tambah kenyataan itu, polis Barat Daya akan sentiasa memantau aktiviti samseng jalanan setiap masa terutama pada hujung minggu.
Untuk rekod, antara lokasi panas kumpulan pelesit rempit di daerah Timur Laut dan Barat Daya ketika ini adalah di Padang Kota Lama, Jalan Tunku Kudin, Lebuh Raya Tun Dr Lim Chong Eu dekat Pantai Seagate, Jalan Tengah dan bulatan Bayan Baru dekat Sungai Nibong. -KOSMO! ONLINE


Ibu, bayi 6 bulan maut nahas ketika balik kampung
Oleh AIMUNI TUAN LAH

20 Januari 2023, 9:14 pm
GUA MUSANG – Seorang ibu bersama bayi lelakinya berusia enam bulan maut selepas kereta yang dinaiki mereka bertembung dengan sebuah kenderaan pelbagai guna (MPV) di Kilometer 35, Jalan Gua Musang-Kuala Krai di sini hari ini.
Dalam kejadian kira-kira pukul 12.40 tengah malam itu, Khoirul Bariyyah Mohamed Sokeri, 28, dan anaknya, Muhammad Alfah Abdul Rahim meninggal dunia di lokasi kejadian selepas mereka mengalami kecederaan parah pada kepala.
Timbalan Ketua Polis Daerah Gua Musang, Deputi Superintendan Azmi Mokhtar berkata, dalam kejadian itu, Abdul Rahim Mohd. Nawi yang juga suami kepada Khoirul Bariyyah patah tangan kiri dan pinggang, manakala seorang lagi anak lelaki pasangan itu, Mohd. Lut, 5, patah kedua-dua belah kaki.
Menurutnya, siasatan mendapati, keempat-empat beranak itu menaiki sebuah kereta jenis Perodua Axia sedang dalam perjalanan dari Subang, Selangor menuju ke Kota Bharu.
“Semasa tiba di lokasi kejadian, kereta dipandu Abdul Rahim yang merupakan anggota Tentera Udara Diraja Malaysia (TUDM) dipercayai hilang kawalan dan masuk ke laluan bertentangan sebelum bertembung dengan sebuah MPV jenis Naza Ria.
“Insiden itu menyebabkan kereta dinaiki empat beranak itu remuk. Khoirul Bariyyah dan bayinya disahkan meninggal dunia di tempat kejadian,” katanya dalam satu kenyataan hari ini.

Menurut Azmi, mayat kedua-dua mangsa dihantar ke Hospital Gua Musang di sini untuk dibedah siasat manakala Abdul Rahim dan seorang lagi anak yang cedera dibawa ke Hospital Sultan Ismail Petra, Kuala Krai untuk rawatan lanjut. – KOSMO! ONLINE


Warga emas meninggal dunia ketika keluar menoreh
Oleh NORLIA RAMLI

20 Januari 2023, 9:37 pm
BALING – Kebimbangan seorang isteri apabila suaminya tidak pulang ke rumah selepas keluar menoreh terjawab apabila lelaki itu ditemui tidak sedarkan diri di kebun getah Kampung Charuk Kapas, Kupang dekat sini hari ini.
Mangsa, Abdul Hamid Hussain, 71, dari Kampung Keda Sadek, Kupang ditemui anaknya kira-kira pukul 12 tengah hari dan kematiannya disahkan oleh Pegawai perubatan Hospital Daerah Baling.
Ketua Polis Daerah Baling, Superintendan Shamsudin Mamat berkata, mangsa pergi ke kebun getah pada pukul 8.30 pagi tadi.
Hasil maklumat isteri mangsa, Siti Ashah Md. Noh, 70, suaminya akan pulang ke rumah pada pukul 9.30 pagi.
“Namun, sehingga pukul 12 tengah hari tadi, lelaki itu belum pulang dan dia meminta anaknya pergi mencari di kebun sebelum menemui mangsa dalam keadaan tidak sedarkan diri,” katanya di sini hari ini.
Menurutnya, hasil siasatan awal di tempat kejadian mendapati tiada sebarang unsur jenayah. Mayat mangsa dibawa ke Hospital Daerah Kulim untuk dibedah siasat bagi mengetahui punca kematian dan kes diklasifikasikan sebagai mati mengejut. – KOSMO! ONLINE


Pelajar sekolah diberi amaran selepas jadi model pengantin
Oleh KOSMO!

20 Januari 2023, 8:30 pm
BANGKOK – Seorang pelajar perempuan di Thailand menerima surat amaran daripada pihak sekolah kerana memakai alat solek dan gaun pengantin untuk mempromosikan studio perkahwinan milik keluarganya, lapor portal berita Thaiger.
Pemilik Nong Mee Wedding Studio di tengah wilayah Lopburi, bekongsi gambar adik perempuannya serta surat amaran sekolah yang diterima di laman Facebook.
“Saya ingin memohon maaf kepada Sekolah Chai Badarn Pitthayakom jika menjadi model untuk studio perkahwinan melanggar peraturan sekolah.
“Adik saya tidak berkahwin. Dia hanya seorang model. Kami sekeluarga dan tinggal serumah,” demikian menurut keterangan pada hantaran tersebut.
Surat amaran itu menyatakan bahawa pelajar sekolah darjah 6 bernama Parewa Pholdee melanggar peraturan sekolah dengan memakai solekan dan pakaian pengantin perempuan.
Ia menyebabkan salah faham kerana pihak sekolah menyangka Parewa sudah berkahwin.

Parewa kemudian menandatangani dokumen untuk mengakui kesalahannya. Pengarah sekolah dan guru pentadbiran juga menandatangani dokumen itu untuk mengesahkan bahawa gadis tersebut mengakui kesalahannya.
Siaran itu tular di media sosial Thailand dan menerima lebih 3,000 reaksi dan 900 komen.
Kebanyakan netizen Thailand bersetuju untuk menghukum gadis itu kerana berpakaian sebagai model adalah tidak masuk akal. – Agensi


Rafiq Ismail mahu buru gelaran dunia di Kuwait
Oleh MUHAMMAD RIDUAN MOHD HANAFIAH

20 Januari 2023, 8:49 pm
KUALA LUMPUR – Selepas melakar sejarah melakukan kejutan membantu skuad boling negara menamatkan kemarau 15 tahun pada Kejohanan Asia di Hong Kong, jaguh boling negara, Muhammad Rafiq Ismail kini bertekad untuk memburu emas pada Kejohanan Dunia di Kuwait November depan.
Kemenangan pingat emas skuad boling Malaysia pada Kejohanan Tenpin Boling Asia (ATBC) ke-26 baru-baru ini menjadi pencetus semangat kepada atlet berusia 25 tahun itu untuk memperbaiki pencapaian mereka pada Kejohanan Dunia tahun lalu apabila sekadar berpuas hati dengan pingat gangsa.
“Bagi Kejohanan Dunia pada November nanti, acaranya ialah team of four, di ATBC pula team of five, ia agak berbeza tetapi saya percaya momentum kami akan kekal sehingga kejohanan tersebut.
“Semasa acara berpasukan Kejohanan Dunia di Dubai 2021, kami hanya dapat pingat gangsa dan kali ini kami mahu melakukan kejutan untuk melakar kemenangan. Saya yakin kami mampu tuai pingat emas di sana,” katanya sejurus tiba di Lapangan Terbang Antarabangsa Kuala Lumpur (KLIA) kelmarin.
Sebelum ini, Muhammad Rafiq bersama rakan sepasukan Syafiq Ridhwan, Mohd Syazirol Shamsudin, Tun Hakim, Timmy dan Ahmad Muaz mencipta sensasi apabila meraih pingat emas acara lelaki lima berpasukan dengan melakukan 7,323 jatuhan pin pada ATBC baru-baru ini.
Atlet kelahiran Selangor itu turut beraksi cemerlang mengungguli acara Masters lelaki selain skuad negara menyapu bersih acara All Event lelaki dengan dia membuat jatuhan pin tertinggi sebanyak 6,128 bagi meraih emas.

Kemenangan itu menyaksikan skuad negara menutup cabaran di Hong Kong dengan membawa pulang empat pingat emas, lima perak dan tiga gangsa.
Dalam pada itu, ketika diminta mengulas kejayaan skuad negara pada ATBC, Muhammad Rafiq, yang juga bekas juara dunia, nyata gembira memandangkan kegigihannya bersama rakan sepasukan berjaya membuahkan hasil.
Katanya, dalam tempoh terdekat, dia akan memberi fokus untuk menampilkan prestasi terbaik pada kejohanan Terbuka Malaysia yang berlangsung pada April nanti. – KOSMO! ONLINE